Йысквш 60 аюбилей агIаталымта Апсны агIвымакъраль уысква рэкс-министр, АААК ЙхIаракIу асовет йалу, афилология наукаква рдоктор, апрофессор Чирикба Вячеслав АААК ахабарргарта портал разцIгIараква джьауап гIаритуата дрыквчважватI йъачIвагIа шгIалихыз, анаука нхара дшадгылыз, Европа апны арыпхьагIвта дшынхуз йгьи йбзазара мгIва шакIвшуз.
— Сквшы 60 зхъыцIуа агIвычIвгIвыс йынхара уысква, йдахIвраква, йбзазара шакIвшаз шIыц-шIыц дрызхъвыцхитI. УахьчIвала уара убзазара апны йхъаду гIатгарата йупхьадзауа ачIвыйа?
— Апхьадзара 60 сгвы йгIаснахIвуа йгьаквшвум, ауаса сбзазара мгIва апны йщаквгылыз гIаншарапIта садгылра атахъхитI.
Сара сыхъазла зымгIва рацкIыс йхъадаз йгIалсхта бзи йызбаз аъачIвагIа нархара – абызшвадырра – сазъазахарныс акIвын. Сшгвыгъауала, ауи гIасыдахIвтI, мурадта спахь йсыргылыз сазынадзата йспхьадзитI. ЙгIацIсщтыз анхараква схъа рыладупI, ага ауат йшстахъу апшта йщардамызтынгьи. Доктор диссертация Европа апны йбергьльу ауниверситетква йрыуазакIу Лейден университет апны йсхчатI, ауи апхъала кандидат диссертация схчатI Москва абызшвадырра аинститут апны. Ауаъа йбергьльу апхьахьа-кIавкIаздырыгIвчва дуква садрыпхьатI. Скъраль аполитика бзазара джьгарта салан – асквш 1980-ква рагIан Москва апсыуа диаспора срылатагьи, асквшква 1992-2007 рагIан Мараташварта Европа акъральква рпны Апсны Республика санадипломат уысхагIвызгьи, агIвымакъраль уысквала апрезидент Багапщ Сергей саникьангьашыгIвызгьи, хвысквша руацIа хIкъраль агIвымакъраль уыснкъвгарта санаунашвачпагIвызгьи. ЙанакIвызлакIгьи сыжвлара, суагIа, скъраль срызцIабыргта сынхун, сбзазун.
— АгIвымакъраль уысква рэкс-министр йтара утагылата Апсны ахъахвитра адунейла йацыркIуа йымгIвайсырныс ахъазла йчпачIву уыла йшпагIацIалуа?
— Адуней акъральква хIкъраль ахъахвитра дара-дара гIагылта йгьацыркIуашым. Ауи ахъазла нхара ду акIвыршара атахъыпI. ЗымгIва рапхъа джьгарта хабарргарта политика нкъвгара атахъыпI, йшпакIву ухIварыквын адуней апны хIара ужвыгьи бзита хIгьырдырам. ХIкъраль аунашва ахабар бзиквала адуней йдырдырра атахъыпI, интернет апны йазалху амайчра нхара гвыбзыгъара акIвыршара атахъыпI, адунейла акультура йгьи ConIFA (Зхъа йахвиту афутбол адкIылара рконфедерация йакIвдыршауа адуней футбол турнир – аредакция ррытаразга) ачемпионат йапшу аспорт айззара дуква, адуней кинофестивальква, агIарбартаква акIвыршалара атахъыпI. АгIвымакъраль студенткви хIстуденткви ращтаныкъвара адгалра атахъыпI. Джьгарта уакIвшалара, йгIарайгварала атахъыпI, ауи апшымцара датшагьи уыс щарда рхъйара атахъыпI.
Ауи шабгу ахча щарда рыкврыдзра атахъыпI, ауи хIара йгьхIылшум. Ага ауаса йаъазтынгьи, араса хIнымхарыквын хIуыс гьалсуашым. ХIамайчуата йашIыспхьадзаз ауысква нкъвхIцара атахъыпI адуней акъральква хIкъраль йацыркIра хIтахъызтын.
— Абар сквшы 35 цIитIта уара йапшым анархартаквала наука нхара акIвуыршитI: абызшвадырра, атурыхдырра йгьи акъраль азазаъащаква руысла. Ауи ауысла угIальаматраква шпащаквгылуаз, асквшквала йахъыхацIыхта йанбащаквгылуаз?
— СанчкIвыныз зоология швабыж схънахуан, сзоологхарныс стахъын. ХIунагIва апны зоопарк гIансыршан йынкъвызгун. Ауи акIвымкIвагьи азъазара гIальаматра азсыман, сазъазарадырыгIвхарнысгьи сгвалан. Ауаса 15 сквшакI сыртата апрофессор Инал-ипа йкнига «Апсыуаква» сапхьатI. Ауи амщтахь йгIасгвынгIвытI йсбзазара уысхуш апсыуарадырра шакIву. Йаргьи ауи акIвпI йшцаз. Атурыхдырра акIвызтынгьи, абызшвадырра акIвызтынгьи, акъраль азазаъащадырра акIвызтынгьи – аратква зымгIва Апсны йазынархата йабаркIу анхара йахъатапI.
— Ужвы уыздынхалуа ачIвыйа йгьи йгIайуа ахвысквша руацIа анаука апны хачIвыта упахь йуыргылуайа?
— ЙгIацIщтра атахъыта книга бзидздза хIазырпI – абызшвадырра, атурыхдырра йырзынархата. Ауат гIацIсщтырныс йсборчпI. ЙащтагIауата анаука нхара апны датшагьи
гвыгъараквакI сымапI. Ауи акIвпIта зынгьи сгвы гьшIыгъьуам йгьи йгьшIыгъьуашым, баргвырата йаъу закIзаджвыкI акIвпI – ауат зымгIва рырхъйара сахадзарныс.
— Уара Европа апны сквшщарда уынхатI, КIавкIаз абызшваквала йаурыпхьатI. Ари анархара Европа астудентква шпазыъу? Йшпаубауа, абызшвадырра Европа апны КIавкIаз акультура апхъаламгIвайсра йацхърагIума? ЙшпацхърагIауа?
— Сара сстудентква схъа рыладупI, пхата йгIасгвалашвахитI, ауат йрымагIальаматта КIавкIаз абызшваква йрыдынхалуан, рызджьакI бызшвадырыгIвчва бзихатI. Йара адунейла йгIахIахвырквын, КIавкIаз гIальаматра ду азрымапI, ауи йазынарху аконференцияква апхьахьа щардагIв рылалитI. Адунейла акIавкIаздырыгIвчва рыжвлара дупI. Ауат ркнигаква, ргIвыраква адуней жвлара КIавкIаз ауагIахъаква, абызшваква, акультураква йраргванырчIвитI.
Сара йызсрыпхьуз КIавкIаз апычIв бызшвадырри апсыуа бызшва аграмматики ракIвын. Ауаса семестркI ауацIа эксперимент хIисапта апрофессор Джордж Хьюит (Британия акIавкIаздырыгIв бергьльы, Лондон университет амарагIайырта йгьи Африка рхъвыхраква рапхьарта апрофессор – аредакция ррытаразга) йгIвыз апхьага бзидздзала акырт бызшва аграмматика йасрыпхьатI. Астудентква щардагIвын, ауат дрылан Иран йауаз кырт чкIвынкI. Зны Джорджи сари хIынбжьагIвкI, Голландия йауу апрофессор-кIакIаздырыгIв Рикс Смеетс сапхьарасахIат апны ауи акырт чкIвын даниба дгIапшвырхъыччатI: «ШвазхъвыцстI – Апсны йауу апсыуа хъацIа Голландия апны голланд бызшвала Иран йауу акырт чкIвын кырт грамматика дайрыпхьитI!» – хIва. ЦIабаргыта, ауыс уаламшыркъвушта акIвын йшаъаз.
— Апсны акъральыгIва университет апны нархарта щардала йаурыпхьитI –апсыуа, убых йгьи адыгьа бызшваквагьи зланакIуа КIавкIаз абызшваквала, ауи амщтахь акъральква разазаъащаква шщаквгылуа анархартала. Ауи акIвпIта, йаурыпхьауа астудент гвыпква кIьыда-кIьыдапI. Йапшым агвыпква ушрыдынхалуагьи гьапшымзапI? Датшагьи, Апсны апни Европа апни арыпхьара ауыс ушадгылуаз гьазакIымма?
— Момо, йгьазакIым. Арыпхьара алкIгIараква йгьырхъазым, астудентква шхIазырулагьи – акъраль азазаъащаквала ахъвшара апны астудентква рдырраква рыцIа йхIагIапI филфак апны ацкIыс. Филфак апны йгIаншитI астудентква йхпахауа акурс йазынамдзаскIва йырдырра атахъу ауысква ангIаргвынсыргIвуа. АгIвымакъраль азазаъащаква рфакультет астудентква йыззапхьауа рдыруата рхъа йадынхалитI, рдырраква рыцIа йауацIыхпI, гIвыма бызшва рдыритI. Филфак астудентква ауатква рычIащыгIвапI, ага адунейла афилологква гIвыма бызшва ъардыруа рыцIа тшаладыртшхъвузтынгьи. Ауасамцара. Ауаса филфак апынгьи йаъапI заджв-гIвыджь «йачIва», йыззапхьауа рдыруата, ауат астудентква уанырпшра узаман ахъаз йыдзта йгьузыпхьадзахуам. АцIабырг схIвапIта, Апсны акъральыгIва университет апны асквш 2007 йгIашIарышвта сынхитI йгьи йгIалскIгIитI жвасквша рапхъала ацкIыс уахьчIвала астудентква рдырраква рыцIа йшцIолу. Йалныс ауыпI ауи интернетгьи йабзираханыс.
Сшхъвыцуала, апсыуа филология афакультет апны арыпхьаща псахра атахъыпI. Ужвы ауаъа афилологква дрыхIазыритI, ауаса акъраль ауи аъара филолог йгьырзыбжам, йрыхIазырра атахъу арыпхьагIвчва ракIвпI, акъраль йырзынамхъауа апсыуа бызшва арыпхьагIвчва. Ауи ахъазла пщысквшагьи нахъуштI. Афакультетква рызбжа адкIылта педагогика институт гIанырша йауаштI, пщысквша йадрыпхьауата. Ауи йаццауата йара ауниверситет ахIагIарагьи щтIыхра атахъыпI.
ХIкъраль шабгу апшта ауниверситетгьи апсахраква йырзыбжатI – знадзара щтIыху уыжвгIанчIви дыррагIацIгартата йщаквгылырныс ахъазла. Ауи йаццауата арыпхьара анаука йапщылазара атахъыпI. Ари ауыс араъа ужвыгьи льальата йадгаларкIвапI.
— Уара угIариква апсыуа бызшвала бзита йчважвитI. Йшпаубауа, уахьчIвала апсыуа тгIачваква рпны ауи мачIта хIзанйауа ачIвыйа? ЙачIвыйа цри бызшва адырра ртшхъвари джьащари згIанарыцIсуа?
— СгIариква асабигIзарта йцауа йджвыквмылскIва апсыуа бызшва бзита йырдыруан. Апахь хIаъата ауат апсыуа бызшвала йшчважвауа згIуз щардагIвы
гIашIасуанта йджьарщун. ЙгIахIахвпIта, Апсны апны апсыуа саби апсыуа бызшвала дчважвузтын йзджьащахъвазара атахъыйа! Ауаса йшаъазгьи асабиква урышв бызшвагIвацала тшгIарзынадырхун. Асабиква урышв бызшва шддмырдырс хIхIвара атахъхун. Ауыгьи атаджьарщахуан. Ауыла улакъырды йауашын нашхыйара аламзарквын.
Ауи акIвпIта, апсыуа сабигIзарта апны сгIариква урышв бызшва рдыртI, апсыуа квтанай апхьарта апны урышв бызшвагIвацала йчважвауа йалагатI. Ари алкIгIара Апсны апны апсыуа бызшва арыпхьара йадамыгъапI – йажвыз апхьагаква, арыпхьаща йгьи арыпхьара программаквала ауи гьузырдыруам, ауаса йуызхъраштылитI, ащарда йара араса йгIаншитI. Амаль амамкIва ауи шабгу псахра атахъыпI хIцри апхъанчIви бызшва пшдза гIахIхчарныс хIтахъызтын. Ауи йгьи йкъральыгIва бызшвапI. Ауаса авласть ауысхагIвчва гвалымсква ари ауыс йшачвыхъару йачвыхъарата, ахчата йазалырхуа ауи аъара ймачIта, арыпхьара аъаща ауи аъара йажвыта апхъаламгIвайсра уайгвгъарныс швабыж йбаргвыпI.
— Упачваква уыщта дырцауата анаука йадынхалырныс утахъума? Ауат урайкьангьашуашма ъачIвагIата йгIалырхуаш ауысла момкIва дара рхъа йаурыхвитуашма?
— Сара ауат рбзазара мгIва дара-дара йгIалырхырныс, бзи йырбауа, йхъызхуа ауыс ръачIвагIахарныс стахъыпI. Араса акIвпI сара сбзазара апны йшцаз. Сшхъвыцуала, ауи агъь гьаъам. Ажва ахъазла, спахIба Андрей данчкIвыныз йгIашIарышвта акомпьютерква ракIвымкIва датша закIгьи йыла йгьгIацIамылуазтI, йаргьи дпрограммист бзихатI. Ауи бзазага уыста йзалтI. АйцIбачвагьи йанагIахара дара йыргвапхауа аъачIвагIаква гIалырхрагIатI. Саргьи йсылшауала сырцхърагIахпI. Анаука акIвызтынгьи, айъазара акIвызтынгьи – рбзазара уыс дара-дара йгIалырхра атахъыпI.
— ЙумгIанхушйахIва Вячеслав Андрей йпа уахьчIва йгIайцIгIазарквын йджьауапхарызйа? Йуылшазарквын уынхара-бзазара мгIва упсаххрызма?
— Йынкъвызгауа аъачIвагIа ауысла закIгьи гьсымпсахрызтI. Сбзазара мгIва апны йаъан йатасымчпахрыз агIващагIараква. Ду-ду йгIауахвырквын, мачIпI тшызпсахырныс гIастахъхарыз. АнбжьагIвчва руысла йгIасдахIвтI, йалкIгIата агIвычIвгIвыс дуква рпныла – Ардзынба Владислав, Яган Мурат (Лагъь Америка йауу афилософ, апублицист, ауи йщала дапсыуан – аредакция ррытаразга). Ауат рыуа дзачIвызлакIгьи дуней абгакI гIайыцIайкIуан.
Апхъала апшта уыжвгьи агIвычIвгIвыс бзиква щардагIвыта срынйитI. Ауат зымгIва сгвбайара йаладырхIитI. Ажва ахъазла, йцIыхъвахауа азаман щарда сйынйалитI Эгьзакь Мусса. Ауи Апсны ахъазла бзира щарда йхатI. УыжвгIандзарагьи гIальаматра зсыму анархартаква зымгIвалагьи сдырраква йрыласырхIитI. Апхъала книга щарда срыпхьун, ауатгьи агIвычIвгIвысква йрапшу гIвзачвапI. Ужвы ащарда сгIвитI. Асабиква санрыцу сгвы йалахIитI. Апхъахьыла сыздынхалуаш ауысква срызхъвыцитI. Щтахьла сгIацапшхуата йсхIвуш ари акIвпI: сбзазара мгIва сазыразпI.


Адуней апсуа-абаза конгресс Москва апны зныкI йапышвтыз абаза бызшвала арыпхьара атаджвыквнацIахтI.
АААК Москва апны зныкI йапышвтыз абаза бызшвала арыпхьара атаджвыквнацIахтI. Ауат апахьараква Россия Федерация а-Правительства апны йгIаныршу а-Финанс университет апны арыпхьагIвта йынхауа КIарма Марйана лгIаджвыквцIарала йадыргалтI. АААК ЙхIаракIу асовет аунашвачпагIв Эгьзакь Мусса абызшва арыпхьара джвыквцIахра йацикIтI, арыпхьагIв мзигIадза йыртуаш анхаша хIакъгьи йрыбагъьатI.
ЦIыпх араъа гIвгвыпкI апхьун – ахIбачви айцIбачви.
«АхIбачва ргвып 11-гIв йнадзун, айцIбачва – 14-гIв. Ахвыцква рарыпхьара хъвмаррата йадыргалуан, ауаъа рыцIа йызквсуаз ажва шIыцква шддырдыруаш акIвын, ахIбачва рпны рыцIа гватра ззырбуз айчважвараква ракIвын», – лхIватI акурсква радгалагIв.
СынчIва коронавирус тшъауацIнахуа йгIалцIла апхьарасахIатква хъарачIвыла йакIвшуштI. Абаза бызшвала йазрыпхьуш щардагIвы йырдыруа «Абаза бызшва» паблик зырцауа, Черкесск апны йгIандыршаз абаза сабигIзарта «Абанпара» аунашвачпагIв Йуан Фатима лакIвпI.
«Фатима Монтессори лыргIапсщала (ХХ асквшышв йапхъахуз аъарагIвшара агIан Италия йауаз айъазагIв йгьи арыпхьагIв Монтессори Мария йгIаджвыквылцIата ужвы асабиква рбжьара апны йауацIыхта йгIадрысабапуа арыпхьаща амаль – аредакция ррытаразга) анхарала швапха бзи лырхIахьатI. Ауи акIвымкIвагьи ауи китай апхьарта апны ангьльыз бызшва йалрыпхьун. Фатима лынхара ацIыхъвагIарбара айрышта дазцитI, лгвы цхIитI, абаза бызшвала арыпхьара лпсы алалцIитI. Саргьи ангьльыз бызшвала сарыпхьагIвпIта хIара арыпхьарала швапхата йхIырхIахьаз амыгIдитI», – лхIватI КIарма Марйана.
Ауи йгIацылцIахтI сынчIвагьи абызшва гIвгвыпкI – ахIбачви айцIбачви – шапхьуш. АйцIбачва ргвып надырхъахьатI, ахIбачва рпны ужвыгьи тшанцIа йауаштI. Ауи ахъазла КIарма Марйана +7(926)666-38-26 телефон номерла улабадырра атахъыпI.
Апсуа йгьи абаза бызшваква гIащаквыжьри тшауацIдрыхри Адуней апсуа-абаза конгресс амурад хъадаква йрыуазакIыпI. Ауи ахIатырла АААК ансисквша апсуа йгьи абаза бызшваква ртшауацIыхра йазынарху апроектква йрыцнакIитI, йапшым акъральква рпны абызшвала арыпхьараквагьи аднагалитI.


АуагIа коронавирус згIва йачвыхчарала аоперштаб Апсны апны COVID-19 шIыцта 14-гIв йшгIарахвыз хабар аргатI.
Август а 1 агIарбараквала Апсны апны коронавирус згIва шIыцта жвипщыгIв йгIарахвтI. Ауи апш хабар аргатI ауагIа коронавирус згIва йачвыхчарала аоперштаб.
Аштаб ауысхагIвчва йшырхIвазла, йагIвсыз ацIхи амши руацIа коронавирус рыхьуи йрымхьуи ауысла 222-джь дырхъвыхтI. АзгIва зхьуа ауагIа йрыднагалкваз ужвыгьи йдырхъвыхыркIвитI.
"Ужвы ари асахIат Гвдауыта Аквта район чымазагIвтара апны коронавирус шрыхьуа щаквдыргылхьата 26-гIв щтIапI", – хабар аргитI аоперштаб.
Август а 1 йакIвшаз ауагIа коронавирус згIва йачвыхчарала аоперштаб алачIвара амщтахь аштаб йалу зымгIва ареспублика апны коронавирус тшауацIнахра йапшIагылуата рыцIа пасата йнарахвыз амальква шнырххуаш йазгылуата йгIачважватI. Ауи апш хабар аргатI Апсны а-Министрква ркабинет апресс-къвырльыкъвхарта. АлачIвара апны йызлапшыз ауысква йрылан уахьчIвала аэпидемия аъаща, Апсни России ркъральыгIва мажа ахъысра шыргIапсу, атурист гIамта агIахътIра.
Апсны апремьер-министр АмкIваб Александр анхара адызкIылуа аштаб алачIвара апны август а 1 йгIашIарышвта Россия абзазагIвчва пырасдъа Апсны йгIатал йшауаш, Апсны абзазагIвчвагьи Россия йца йшауаш гIайхIватI
"Араъа Роспотребнадзори Россия згIвадарахчарала а-Министерстви Апсны апны асанитар-эпидемия аъаща йгьи атуристква гIазрайгвауа анхартаква шхIазыру ауысла рылкIгIараква гIахIпхьадзатI. Апсны Россия йшачпауа апшбыргта амажа хънатIитI, араъа прагылакIгьи гьаъазлушым. Ари ауыс ауырата хIаквчважван йаразакIы хIазгIайтI", – йхIватI апремьер.
Йара ауи апшта ауи йгIаликIгIатI ареспублика йгIаталквауа коронавирус шрымхьуала швъа рымазлара шатахъым.
Апсны а-Министрква ркабинет апресс-къвырльыкъвхарта хабар шаргазла, а-Координация штаб ауи ауысла а-Президент дызлапшуашыз швъа арыхIазыртI.
РыцIа пасата июль а 31 атшын Россия Федерация аоперштаб хабар аргатI Апсни России ркъральыгIва мажа август а 1 йшхъыртIуаш.
Пандемия гIаджвыквлищтара Апсны апны зымгIва шалакIу 98-гIв коронавирус рыхьуата йщаквдыргылтI, ауат йрыуата 37-гIв бзихахтI, хгIвы псытI.


Россия айъазагIвчва Апсны йауу ръачIвагIалагIвчва коронавирус згIва атшауацIыхра ашIакIра апны цхърагIара гIаддрайдзуштI
Россия Федерация азгIвадарахчара а-Министерства ауысхагIвчва ргвып ауагIа медицина цхърагIара драйдзара апны апсуа айъазагIвчва йрыцынхарныс ахъазла, рыцIа пасата йызлангIалызгьи дырхъйауата Апсны йгIайтI, хабар аргитI Апсны азгIвадарахчара а-Министерства апресс-къвырльыкъвхарта. COVID-19 атшауацIыхра ашIакIра ауыс апны Россия Апсны ъамапсымала, хъвшвыла, тшыхчагала, йгIадрысабапуа медицина пкъыгIвала йацхърагIуштI.
ХIызту амчыбыжь ацIыхъвадза аъачIвагIагIвчва компьютер томограф абыртуаштIта йаквдыргIапсуаштI, август йгIвбахауа аъарагIвшара агIан ауи йаланхауа йалагуштI.
Россия азгIвадарахчара а-Министерства агвып йрылакву Гвдауыта агоспиталь реанимации йымчу терапии рхъвшараква шынхауа йапшытI, асанитар-эпидемия ргIапсща, амаршрут лыхра йрыквчважватI, инфекция злакву ъащтIу ачымазагIвтара ахъвы йнашылтI, ашта "къапщы" рбатI, хъахчагали хъвшвыли йшадгалу дырхъвыхтI.
РФ азгIвадарахчара а-Министерства ауысхагIвчва COVID-19 зхьуа ачымазагIвква ъащтIу Гвдауыта агоспиталь анхаща ргвапхатI, Апсны йатахъу зымгIвала йацхърагIарныс йшхIазыру гIалыркIгIатI.
"АчымазагIвква ахьъаргуш амаршрутква руысла Краснодар крайла йазалху унашва гIацIцIуаштI. Ауи ззынархазлуш Апсны тшпсщара йцауа ауагIа йгьырхъазым. Швача ачымазагIвтара хIуагIа йрыуата йчмазагIвхауагьи щтIарцIуштI, ауат ауаъа йазалхта йрайъазуштI", – йхIватI Россия йауу йъачIвагIалагIвчва данрынйа амщтахь Апсны азгIвадарахчара аминистр Цахнакиа Тамаз.
РыцIа пасата Россия ахабарргагаква йгIарттI Россия Швачи Апсни тшпсщара йцауа атуристква коронавирус йачвыхчарала амальта йатахъу шнанауахвуаш. Йанатахъхара тшпсызщаквауа йатахъу медицина цхърагIара радзуштI, йхIватI ауи апхъала уыс йымата Швача данаъаз Россия азгIвадарахчара аминистр Мурашко Михаил.
"ХIара Швача апны ачымазагIвква рыхъаз чIыдата ужвыгьи корпускI хIрыхIазыритI – атуристкви тшпсызщаквауи Россия йгIагхра атахъхузтын йъащтIахIцIуш шхIымазлуш апш", – йхIватI ауи.
Россия аъачIвагIагIвчва Апсны йанаъаз РФ азгIвадарахчара а-Министерства Гвдауыта агоспиталь апны йынхарныс Апсны йырщтийуаш айъазагIвчви амедицина нхагIвчви гIадрыбергьльырныс йангIалтI.
Апсны аоперштаб ансимшы йарыхIазыруа ахабар
Аштаб ауысхагIвчва йшырхIвазла, йагIвсыз ацIхи амши руацIа коронавирус рыхьуи йрымхьуи ауысла 88-гIвы дырхъвыхтI, COVID-19 жвгIвы рпны йгIараутI.
Ужвы ари асахIат Гвдауыта Аквта район чымазагIвтара апны коронавирус шрыхьуа щаквдыргылхьата 36-гIв щтIапI.
Пандемия гIаджвыквлищтара Апсны апны зымгIва шалакIу 107-гIвы коронавирус рыхьуата йщаквдыргылтI, ауат йрыуата 37-гIв бзихахтI, хгIвы псытI.
Апсни России ркъральыгIва мажа август а 1 йхъыртIытI. Йапхъахуз агIвымшкI руацIа Россия йауата турист зыкь 30-гIв райхIа Апсны йгIайтI.


Амультфильм гIанзыршаз йбергьльу апсуа опера ашвахIвагIв йгьи асуратчпагIв, апсуа шIалахIвара ащатала ауагIа швабыж йыргвапхауа акомиксква згIвыз Квициния Астамур йакIвпI. Амультипликатор ари азынгьи асюжет щатата йазичпаз апсуа хабарыжвква йгIарылихтI.
Ахабар йафыр хъаду заджвгьи дзамайгIайуа, зкърар мчу апельуан АбраскIьыл йакIвпI. Ауи йуагIахъа агIвымаква йырчвихчарныс анчва дгIайшатI, дбагъьата, йкъару мчыта, йчхIара дута дгIадзынгылтI. Атшы Араш гIайнапIыцIайкIын АбраскIьыл адуней дызгIаквлыз ауыс йырхъйауа дджвыквылтI. Ахабарыжв йшгIанахIвауала, гIамтакI анца ауи агъачва йырхъазымкIва анчваквагьи дырпшIагылуа далагатI, даргьи ауи йгIалцIла йызгвыжвкIын къарусызта дырчпатI. АбраскIьыл йагъачва ауи гIадрысабапын афыргьи йтшгьи ахIатшпы йкIыдшIархIвалтI.
Квициниа Астамур йызшIуырпшуаш аъам асаби комедия апны ауагIа йырдыруа ари атурых афырква гIабзайыргылхтI. Амультфильм актерква ШакIая Руслан, ЦкIуа Михаил, Хагба Кесоу, МикIаа Эрик, Аршба Тимур рбыжьква ацIарцIатI. Абыжьква анйыргIалтI йбергьльу апсуа актер Жорданиа Джьамбул.


АААК ЙхIаракIу асовет аунашвачпагIв хачIвы шйыргылыз апшта КъЧР апны Дискуссия клуб гIандыршуштI.
Барганджиа Саид
АААК ЙхIаракIу асовет аунашвачпагIв йгIайыргылыз ахачIвы апкъ йтата Адуней апсуа-абаза конгресс Апсны апны йынхауа апш Дискуссия клуб Къарча-Черкес апынгьи йгIаннаршуштI.
Ари айкьангьашырта йгврыхву ачкIвынчви ахIвсси аднакIылта абаза уагIагьи Къарча-Черкес Республикагьи ртшауацIыхра йазынарху ауысква рлыхра йшазынхуш йацхърагIуштI.
А-Дискуссия клуб йалакву йызлачважвуш дара-дара йгIалырхуаштI, адгалагIвчва ауат ауысква здыруа аъачIвагIагIвчва гIадрайгвалуштI. АъачIвагIагIвчва аклуб апны йгIащтIырхуа ауысква гIазлыцIуа рхIвуштI, хачIвыта йгылу уырхъйа йшауаш алыхра йацхърагIуштI. Йапхъахауа ахъвы – аквчважвараква – аналгара апроектква лырхта АААК аунашвачпагIв йдырбуштI – дадгылуазтын грантла дшгIацхърагIуш апшта.
АААК ауысхарта унашва ахъызцIауа Таниа Кан а-Дискуссия клуб шгIаншази анхащи дгIарыквчважватI. Ауи гIазлыцIыз АААК агвып рпахь йгылаз ахачIвы акIвпI: «апсуа-абаза уагIахъа рыбызшва, ргвбайара, ртурых, рцIасква хчара йгьи тшауацIдрыхра ахъазла Эгьзакь Мусса йгIауищтуа агрантква рыцIа къвльейта йшгIарысабапхуш апшта анхара гIаршIыцра».
«ХIара хIазхъвыцтI: ауыс архъйара чкIвыныргIагьи аъачIвагIагIвчвагьи гIаланауыркI йшпауаш? Абарауаса Дискуссия клуб агIаныршара хIазгIайтI. Ауыс хIшапшуа Мусса ХIабальа йпа йанйахIхIв тIакIвгьи хIгIайрытамамын дадгылтI, абар ужвы Согъвым апны цри бызшва атшауацIыхра, апсабара ахчара, ани асабии рзгIвадара йырзынарху апроектква дырхъйауа йалагахьатI», – йхIватI Таниа.
Къарча-Черкес апны аклуб агIаныршара ауысла йгвгIанаграква хIыцагIвишатI КъЧР апны йгIаныршу АААК ашта совет аунашвачпагIв Мыхц Рамазан. Ауи йшихIвазла, Апсны апны а-Дискуссия клуб анхара йгIанарбитI ауи сабап шалу, ауагIа зхъгвыргIвауа ауысква рыквчважвара, ауат рхъйа йшауаш лыхра йшацхърагIауа.
«ЙалкIгIата йсгвапхауа «прагыла аъамзара»-хIва аклуб анхара йащатата йнанауахвыз акIвпI. АуагIа райшата аъачIвагIагIвчва, акъральыгIва уыснкъвгагIвчва тшырзынадырхарныс рылшитI. Анйараква йгIачважвауи йдзыргIвуи алыхымкIва, кафедрагьи айшвагьи рызбжьагыламкIва пхата йакIвшитI, уацIыхъван зымгIва чай ацрыжвхитI», – йгIаликIгIатI ауи.
Мыхц Рамазан йшихIвазла, аклуб апны анйараква гIвымчыбжьа рпны зны ацкIыс ймачIымкIва йакIвшалуштI. Агрантква ргIатгара йахъазымкIва аклуб анхара датша нархараквакIгьи амазлуштI, «Ан-абачва рклубгьи» нхуштI, ауаъа анчви абачви рыхъазла йапшым алекциякви атшыбжьаракви акIвшалуштI.
КъЧР апны а-Дискуссия клуб йапхъахауа агвып йрыларжьуаш ауагIа рпхьадзара ахъарысызлуштI, ауи йгIалцIла адгалагIвчва ахIвитI аклуб йалалырныс зтахъу зымгIва анкета таргIвыта ауаъа йану аэлектрон адресла йа асоциал сетьквала йгIарщтийырныс, йа Черкесск апны «Алашара» адкIылара ауысхарта йнаргылырныс (Эгьзакь Мусса «Алашара» жвлара адкIыларагьи дапрезидентпI – аредакция ррытаразга).
Апсны апны Дискуссия клуб асквш 2019 ноябрь агIан йгIахъыртIытI. Ауи анхара йапшым анархараквала йакIвнаршитI: абаза уагIа рыбызшва, ргвбайара тынха гIащаквыжьра, ауагIахъа наука ажвлара йрылагара, апсабара хчара, датшагьи. Аклуб йалакву райхIарагIв шIапI. Асквшква 2019-2020 руацIа Согъвым аклуб экология нархара йадынхалуан. Ауи ахъвшара анхара 23-гIв гIаланакIтI. А-Дискуссия клуб апны «Ан-абачва рклубгьи» нхитI, ауаъагьи щардагIвы йыргвапхауата йгIадгыллитI.


ЙшцIасхаз апшта, Байрамыкъва Халимат лыхьыз зхъу Къарча-Черкес къральыгIва библиотека анхагIвчва асквш шIыц ашта уагIахъа литератураква рымызла йгIахъыртIытI. Йара ауи ацIасла, ари амыз йапхъахауа амчбыжь абаза литератури акультури йырзынархапI. Арат амшква абиблиотека апны абаза авторква ркнигаква ргIарбарта акIвшитI. АгIарбарта апны урынйитI йагIвсыз асквшышв асквш 30-ква рагIан латин графикала апхъапхъадза йгIацIцIкваз акнигаквагьи йцIыхъвахауа асквшква ауат йызларылахIаз азкIкIраквагьи.
Январ а 20 атшын абиблиотека апны абаза литература ахъвлапын акIвшатI. Абари йапшу анйараква абиблиотека анхагIвчва нархара щардала йадыргалитI: абаза литература атурыхгьи йгIаквчважвитI, кIьыдата агIвгIвква рыршIыйарагьи гIалыркIгIитI. Ари ахъвлапын адызгалуаз Щбзыхва Заремагьи ацIас ацIыхъвадза йналырдзатI. Ахъвлапын йапхъахауа ахъвы ззынархаз ари акIвын: абаза гIвгIвчва рыршIыйара апны ауагIахъа цIасква рынкъвгара шгIадырбаз. Къарча-Черкес республика ауагIа уысагIв Щбзыхва Лариса агIвгIвчва ЧвзыкIьа ШахIамби, Джьгватан Къали, ТхIайцIыхв Бемырза, датшагьи ргIвыраква рпны ари анархара шгIадырбаз джьащахъвата даквчважватI, чкIвынргIа рбжьара апны ауат рмагIны гIалылкIгIатI.
ГвасрапI, ауаса абаза литература аклассикква ргIвыра щарда къытхатI, апхьагIвчва майрата йгIарнапIыцIашварныс гьрылшахуам. Ауи ахIатырла абаза-апсуа этнос атшауацIыхра цхърагIара знархару а-Дуней адкIылара «Алашара» ужвы абаза литература апны рыцIа йагъьу агIвыраква шIыц-шIыц ргIацIщтхра йазалху апрограмма абзазара йаларжьитI. ЙагIвсыз асквш апны «Алашара» адкIылара рцхърагIарала Мыхц Кьарим йгIвыраква разкIкIра йхпахауа атом гIацIцIтI. Арат амшква руацIа абаза бызшвала йапхъахауата йгIаншаз Тобыль ИсмагIиль йроман «Азамат» йгьи Тобыль Тольыстани Шакърыл Константини йадыркIылыз абаза локIква разкIкIра гIацIцIуашта хIйгвыгъитI. АгIаджвыквцIараква руыс йауацIыхта дгIаквчважватI культура ауысла «Алашара» адкIылара аунашвачпагIв Мыква Мурат.
Ахъвлапын йгIвбахауа ахъвы Мыхц Кьарим йыршIыйара йазынархан. Афилология наукаква ркандидат Дзыба ГIайщат лгIачважвара апны ауи дыздынхалуаз атIакIра уыс йауацIыхта йгIалрахатI. Ашвапхакваламцара атакIра уыс апны Кьарим йынхаща алкIгIараква дгIарыквчважватI, агIвыма бызшва текстква абаза бызшвала ргIвыхра апны ъазара ду шйылаз гIалырбатI. Кьарим йара йуысаквагьи урышв бызшвала йатайкIуан. Ауи дахIвра дула йшизахъвдаквыцIуаз абард ХIасарокъва Бильаль йгIайхIваз ауарад аквшахIатхатI. Ауи Кьарим урышв бызшвала йатакIыз ауыса «СыйачIва сгьазынамдзатI…» йазыгIанйыршаз амакъым абаза бызшвала йуыса йшаъадзаз апшта псахракIгьи аламкIва йаквшватI. АтакIыгIв йынхара анадзара шхIагIу акIвпI ари ашвапха зквшахIату.
Мыхц Кьарим йбзазара йцIыхъвахауа асквшква рагIан абаза гIвгIвчва руысаква урышв бызшвала йатайкIуа далагатI. Ауи йбзирала абаза уысара урышв бызшвала апхьагIвчва швабыж йшырзаргванхушыз кьангьаш гьаламызтI. Ауаса ари агIаджвыквцIара абзазара йалайыжьра ахъазла йпхыцIа йгIайнатыз агIамта швабыж йайшысын.
Анйара апны Мыхц Кьарим дыздыруаз асасчвагьи ргIагвалашвахраква хIыцагIвыршатI. ЙгIачважваз йрыуапI «Абаза» жвлара аунашвачпагIв йтарагылагIв Чагва Щорс, акъарча гIвгIвы Салпагарова Кулина, «Абазгьква» журнал аредактор ПIаз Роза.
Арат асатырква равторгьи ажва гIасыртатI. Сара абаза газет аредакция апны пщысквша руацIа Кьарим сйыцынхатI, ателебара студия ахьыла нхара санайтыпах йадызгалуаз атраква йызнымкIва дырфырхатI. Агазет аредакция апны ауи йыршIыйара нхащала дшвапхан: бзагIвразтынгьи йа асурат йацIайыргылуа ажванахъакIызтынгьи ауат журналистика шедевр рквпшырахауата ажва пшдзакI йызгIауан. Йуысара йапшдзата йпублицистикагьи хIыбызшва абайари апшдзари йзыгIарбауата дадынхалуан. Дызлаз ателебара атраква апшыгIвчва йыргвапхауата зынла ргватра рзынадырхун. Абзазари аршIыйари йырзынархаз йхъвыцраква, гвыхътIыла йхъа дъагIаквчважвуз апшыгIвчва швабыж йрымаджьащахъван. Абаза уагIахъа рылахь ахъазла джьауапкIра ду йылайхIвауата дгIачважвун, йажва амагIны цIолан, йауацIыхын.
Айнара йалакваз – ауат рщардагIв апхьартаква йрапхьагIвчва ахIбан – йгватшныта агIачважвараква йрыздзыргIвуан. АгIачважвараква йрыуата ауат йрыларкIыз шмачIым ажва гьалам.
«Абазашта» газет аредактор хъада Къвыл Фардауыс, культура ауысла агазет ахъвшара аредактор Джьардис Асйат йгьи Мыхц Кьарим йпхIа Олеся гIачважвауата абари йапшу анйараква, ахъвлапынква магIныта йрыму гIадрахатI, ахъвлапын адгалагIвчва, Черкесск къала йагIбахауа йгьи йжвбахауа апхьартаква рарыпхьагIвчва КIыкI Фатйи Апса Лиди разыра ажвала тшырзынадырхатI.
ЧкIала Георгий,
«Абаза Къраль» сайт йазалхпI


КвайчIва суратла йрыпшдзу Амфора
Апсны апны археология чвахъабагаквала йбайата шта щарда аъапI. Ауат йрыуапI Эшера кыт. Араъа йгIараутI палеолит заман агIан (хIуыжвгIанчIви эра апхъала сквшы гIвмильуанкIи бжакIи йгIаршIарышвта сквшызкь 150 рпхьадзарадза йырбжьаз агIамта «палеолит» – хIва йапхьун) йбзазуз ауагIаква рапхъанчIви бзазарта, адамраква, «кромлех» – хIва йзпхьауа ахIахъв уыхвараква, апхъанчIви заман синква. Асквш 1977 агIан археолог Шамба Г. араъа йгIахъитIытI апхъанчIви нышвынтара, анахьанат апкъыгIваква йрылан «амфора» – хIва йзпхьауа ацIыкв сурат квайчIвала йрыпшдзата, хъарпагьи амгIаквагьи амата. Амфора Ленинград акъральыгIва музей Эрмитаж апны аквпшыра гIадыршIыцхын Апсны къральыгIва музей агIарбарта ахъазла йгIарыртхтI.
Амфора ахъахь суратгIвырала йбайапI, йшаъула, апхъанчIви Греция апны ауыс швабыж йазъазаз суратчпагIвкI дадынхалтI. АтланыкъвакI апны гIвчархкI зцIу ауандырчкIвынквала анкъвакъвра тшазызрыхIазыруа айсыгIвчва мчхъаква рсурат аныпI. Ауат рыуа азаджв йыхьыз гIащаквхатI – Никон. АтшазрыхIаззыра шакIвшауа дахъпшылитI зкIалта ауыру ачгIвыча зшву, амшI лаба знапIыцIу арыпхьагIв гвыбзыгъа.
АцIыкв анахьани атланыкъва апны асуратчпагIв анчвакви ауат рхIвачIвыгIвчви гвыпта йшымгIвайсуа гIайырбатI. Акомпозиция цсурат квпшыракIла йалапI, аквта Греция апны ауагIа бзи йырбауа анчваква йрыуу Дионис дтагылапI – ауи ачагIыр гIайыракви ачагIыр гIаршри дырцхърагIагIвпI. Йхъатаквала ауи йыцпI анчва пхIчваква. Асурат квпшыраква рбжьара аджьузыми аджьузым къвадамакви рсуратквала йырчвыпI.
Абари йапшу амачваква сквшы 2500 рапхъала Аттика аквта къала Афины апны зыхьызква бергьльыз асуратчпагIвчва йддрычпун. Ауат ацIыквква швабыж йтлапIан, тлашIа ду змаз абайагIвацаква ракIвын йыззыхвгIуз. Археолог Шамба Г.К. дшхъвыцуала, ари ашта йбзазуз абайачва йрыуу заджв йакIвымкIва датша заджвгьи йгьизымхвгIушызтI. Амфора йану агIвыра йгIаквухырквын ауи йапшвымаз йбайари ажвлара апны пIатIута йынкъвигузи йырхъазымкIва апшдзарагьи йзыбун, агIвыра амагIынгьи гIайгвынгIвуан.
Амузей аэкспонатква йрыуазакIу атурых
Асквш 1953 агIан Согъвым атшпы, Басла дзыгIв амшын йъалачIвауа, гIвметркIла йцIолу ацIгIва апны амрамор хIахъв йгIалху астела барельеф сурат аквчпата йгIараутI. Ауи нышвынтара хъарпата йщаквдыргылтI. Асквш 1999 агIан «АкиногIамдагIвчва рклуб» программа адгалагIв Сенкевич Юрий Апсны дсасытI. Ауи апсуаква рдиннкъвгара йгIаквчважвауа атра адигалуан. Согъвым апны Сенкевич Юрий акъральыгIва музей даъан. Ауи асквш 1953 агIан амрамор хIахъв къьакъьа гIазауыз йара шйакIвыз йхIватI, ауыс шцаз атурых джьащахъва гIайрахан далачважватI. СквшкъомкI рымщтахьгьи ауи бзита йдырхуан ахIахъв къьакъьа амшын ацIгIва йгIахъазгылныс зынасып йгIанакIыз агвып рыхьызква.
АхIахъв къьакъьа ахъатакI агъыцIара пхьырцыпI. Санк-Петербург, Казань йгIартыцIта запыт йгIайлуз архъвыхыгIвчва Апсны акъральыгIва музей анхагIвчва рыцта йызнымкIва амшын ацIгIва гIарпшыхвтI, шIырпшыра змам ари асин йачIвыта йпхьцыз ахIахъв тшыт йазыпшгIан йгьырмаутI.
Ауи ахъахь хгIвычIвгIвыс сурат квпшыракI аныпI. Арымдза тIатIа пшдзата йгIвычу пхIвыс шIакI дтачIвапI, ауи лагъьма напIы лщамхъаква тшрыквзырхIаз чкIвын тшыткI йгIайыкIвыршапI. АпхIвыс ачкIвын анцIрала дылкъвыцIхуашызшва нашхыйадзата йлакта дтапшитI. АчкIвын ауи лнапIы йымата ахIвара ду гIазныпщуа йлактала ауи дылпшитI. Рпахьла пхIвыспакI дгылапI. Ауыгьи нашхыйадза арымдза тIатIа йтачIву апхIвыс шIа дылпшитI. АпхIвыспа ларма напIыла швындыкъварачкIвынкI лымапI, ауаъа арыпшдзага тлапIаква таханыс ауыпI. АпхIвыс шIа лрымдза тIатIа швыркI ачвабжа гIакIахвхвитI.
Археолог Трапш М.М. дшхъвыцуала, ахIахъв къьакъьа йану асурат нашхыйара гIаншара дукI гIанарбитI.
Ахба Диана,
«Абаза Къраль» сайт йазалхпI


COVID-19 йапщылата аэпидемия аъащаква ъайчвахауа йгIалцIла Апсны апны ашIакIра шIыцква щаквдыргылтI.
Апсны апны коронавирус тшауацIнамхра ахIатырла ашIакIраква щаквдыргылтI. Ауат октябрь а 5 йгIашIарышвта къару рауитI, ауи ауысла аунашва Апсны р-Президент Бжаниа Аслан сентябрь аквта мачвы ацIайцIахьан.
Ащаквыргылра шIыцла октябрь а 5 йгIашIарышвта ареспублика апны акультура нхартаква ракIвмызтын апещ ауацIа уагIа щарда азырддауата спорт анкъвакъвраква, аларпшраква, агIарбартаква акIвдырша йгьауам. Акультура нхартаквагьи рынхара анадыргалуа анхагIвчва рхъа рхчара ахъазла йатахъу зымгIва гIадрысабапра, йазырддауа ауагIа рпхьадзара дырмачIра, ауат аргваныта йадзхъачIвамкIва, "гIвчIвартакI рызбжьата" йандыргIалра атахъыпI. Апещква руацIа ансимшы дезинфекция рчпара атахъыпI.
Атацанадылракви антахьгьыт агвыргъьахъв алалракви акIвырша йгьауам, йпсыз агIвычIвгIвыс йнадасра йапщылу ауысква рпны уагIата йазырддауа дырмачIырныс йрылабжьитI.
АшIакIраква ажвлара чартаквагьи йрыдсылтI.
"Ажвлара чартаква рпны айшваква ауагIа метркIи бжакIи ацкIыс ймачIымкIва йрызбжьата йшчIвазлуш апшта йаладыргылра, анхагIвчва хъахчагала йадгалазара атахъыпI", – гIанахIвитI ащаквыргылра.
Ашвъа йшгIанахIвауала, Согъвымгьи Апсны анахьанат арайонквагьи рпны фачIвы, кытмлыкврхIара пкъыгIва, хIапчып ъартиуа абазарква рунашвахъцIартаква борчта йрыздыргылтI абазаркви ауат ргьагьари ансимшы йдрыцкьаларныс. АтйыгIвчвагьи абазарква антахьгьыт рынхагIвчвагьи хъахчага гIадымрысабапкIва амаль гьамам.
АшIыпIа унашвахъцIартаква рыхъвда йхъарцIатI ансимшы ажвлара транспортква руацIаква гIадрыцкьаларныс, ауат рынкъвцагIвчва хъахчагала йадыргалырныс.
Аминистерствакви акъральыгIва уысхартакви рхъвдаквцIараква
Ащаквыргылра йшгIанахIвауала, Апсны згIвадарахчарала а-Министерства асквш 2020 октябрь а 15-дза Апсны Республика акъала хъади арайонкви рпны коронавирус гIаздысылыз ачымазагIвква кIьыдата йъащтIазлуш ачымазагIвтараква гIалнахра атахъыпI. Йара ауи амш йадахIвуата Гвдауыта Аквта район чымазагIвтара апны ашIашIкIгIа згIваква рхъвшара кислород райшата йшазгIайуаш апшта адгалра-техника нхараква алдыргарныс хачIвыта йдыргылтI.
Ареспублика афинансква р-Министерства згIвадарахчарала а-Министерства йаланакIуа АкъральыгIва санитар-эпидемиология къвырльыкъвхарта апны йынхауа ауагIа рпхьадзара агIгIвыдза йалархIара ахъазла ахча азалнахырныс ахъвдаквырцIатI. Йара ауи апшта ауагIа коронавирус згIва рыхьуи йрымхьуи злагIаддырдыруаш йазалху анхагакви йгIадрысабапуа апкъыгIвакви злархвгIуш ахчагьи азалырхра атахъыпI.
Арыпхьарали абызшва политикали а-Министерства ашIыпIа унашвахъцIартаква йрыцта апхьартакви асабигIзартакви хъахчагала, джвджвагала, термометрла йадыргалларныс рыхъвда йхъарцIатI.
АуагIа коронавирус згIва йачвыхчарала аоперштаб хабар шаргазла, Апсны апны йагIвсыз амш ауацIа коронавирус рыхьуата ужвыгьи 49-гIвы гIараутI, азгIва рыхьуи йрымхьуи ауысла 192-гIв дырхъвыхтI. Гвдауыта Аквта район чымазагIвтара апны 138-гIв щтIапI, ауат йрыуата 117-гIв коронавирус рыхьуата йщаквдыргылхьатI. 17-гIв хIатлап, 46-гIвы ауи апшта йгьхIатладзам. Амш ауацIа ачымазагIвтара 19-гIв гIацIырщтхтI.
УахьчIвала Апсны апны коронавирус зхьуата йщаквдыргылыз зымгIва шалу 1765-гIвы йнадзитI. Ауат йрыуата 640-гIв бзихахтI, 15-гIв псытI.


Апсуа видеограф, «ALAN studio» гIанзыршаз КIвакIваскьыр Валерий Апсны ащхъаква хъихыркIвитI, йаргьи Пыв щхъахъысырта гIазырбауа суратгIвыракI адигалтI.
Апсны ащхъа хIвыртаква рпны щапIылагIамдартата йаъу ашIыпIаква йрыуазакIу Пыв щхъахъысырта атенгьыз йгIаквухырквын гIвкилометркI хIагIарата йамапI. Ауаъа уаныквгылу КIавкIаз ащхъаквагьи ПсхIвы кыт апсыхIвагьи пшдзадзата йгIаубитI.
Пыв щхъахъысырта араъа йбзазауагьи атуристквагьи бзи йырбауа шIыпIапI. Ауаъа амгIва баргвквала йызныкъвауа машинала узыцитI: йутахъызтын – уара-уара, йутахъызтын – экскурсия йцауа урылата. Ащхъахъысырта адуней ашвыгаква зымгIва азнакIкIыта ухIва ауаштI.
КIвакIваскьыр Валерий йшихIвауала Апсны ащхъаква кино рхъихныс щарда цIуата йгвы йтан.
"Ауат ажвала йузымхIвауата йпшдзапI. Саргьи йанакIвызлакIгьи сгвы йтан ауи апшдзара ахъысхта Апсны километр зкьышвпхьадзарала йачвыхъару ауагIа запшуата йсчпарныс. Ауи анхара сара сыхъазгьи шIыцрапIта уыжвгIандзара тшыззызымбжьасыз закIы тшалазызбжьитI", – йхIватI ауи.
«ALAN studio» апщвыма ужвы Апсны ащхъа хIагIара шIыцква дырзыпшгIитI. Ауи уыжвласыла йсуратгIвыра шIыц адуней йдйырбушта хIйыргвыгъитI.


Адиаспора шгIаншаз
Йжвежвхауа асквшышв йгIвбахауа ацмызкI рагIан абаза щардагIв Осман къральыгIва ахьыла йайтыпахтI. Амиграция йашвхIаусыгIва духатI адин анкъвгара. Абазаква рдиаспора рыцIа йадкIылата уахьчIва йъабзазауа Трыквшта апны акIвпI. Дара-дара кыт-кытта йъачIваз абзирала рцри бызшвагьи апхъанчIви цIасквагьи уыжв хIзамандза йырзыгIахчатI. Ага ауагIахъа ъагIвшахаз йашвхIаусыгIвазтынгьи, амсылман дин агIвымакъральква рпны абазаква тшадыркIылхныс ахъазла йгIарцхърагIатI.
КIавкIаз Россия паштахIыгIва аунашва йанацIал амщтахь КIавкIаз амсылман уагIахъаква йрыуата щардагIвы хIаджьчпара йцатI. Ауаса хIаджьчпара швхIаусыгIвата йырчпунта амсылман къральква йгIартахарныс ртахъын. АуагIа хабарта йрыларгатI Осман паштахIыгIва ахьыла йайтыпахырныс йшадрыхвитула Россия хъвдаквцIара нарахвта. ЗымгIва рапхъа Макьа тланыкъвала йджвыквылныс йахIватI абазакви Къвбина псыхIва йтабзазуз анагIвайкви. Ашвъаква йшгIархIвауала, ауат мгIва йаныквылуаз йгIацапахырныс гьырмурадымызтI, йджвыквылра апхъала млыквта йрымаз пудта йпшцIырщтуан. Йджвыквлыз ршвапхала Ставрополь аштаква йыртабзазуз датша мсылман уагIахъаквакIгьи айтыпахуа йалагатI, уадыргIвана акъабардыйакви ачачанкви, ауат рымщтахь Дагъстан абзазагIвчва айтыпара йахIвауа йалагатI.
КIавкIаз апны Россия апаштахI йгIащтийыгIв йунашвала амсылманква хIаджьчпара йцарныс йадрыхвитуан, сквшыкIла йазалху апаспорт рыртуан, акъральгIвына йшахъысуаз ауаъа йтарыгIвуан. УадыргIвана йшцахуазла, ауат хIаджьчпара йгьнамдзузтI. Трыквшта йанталра ауаъа йбзазарныс хвитнагIа гIапшцIыргунта бзазара шIыц шхъыртIыхуаш йащтан.
Асквш 1859 агIан Псхваба, Гвым псыхIва йтаз абазаква йауырщтныс кыт-кыт йахIвун. Ставропольшта агубернатор ари аъаща Россия рбзира алата йпхьадзун, йшапакIву ухIварыквын «арат аштаква аурышв адгьылрхарджьыгIвчва йа КIавкIаз акъазакъ рхъвква йрылу акъазакъква йрытх йауашын…» Амсылманква мчыла йгIашIаукIуашта йгьаъамызтI, амыгIвхъгаракви ардаракви джвыквылуашын.
Россия архъвква рунашвачпагIвчви агIвымакъраль уысквала а-Министерства анхагIвчви рацынхара швъаква йшгIадырбауала, «гIвымакъраль йтанагакваз ауагIахъаква йзайгвыгъуз йшайжьаз ангIаргвынгIвра рцришта йшгIацапахуаш амальква йырзыпшгIауа йаталагахуан».
КIавкIаз ауагIахъаква рхIаджьчпара акъраль аунашвачпагIвчва йыгьрымгвапхузтI. Асквш 1843 агIан арра уысквала аминистр КIавкIаз апны йкIьыдаз архъв аунашвачпагIв унашва гIайзичпатI: хIаджьчпара йцата йгIайхквауа амсылманква ажвлара рпны рпIатIу ъащтIыцIуа, ражва акъару йъалахIауа йгIалцIла апаштахI дгьразым, чвалатшычпарала йгIаныршу ашвхIаусыгIваквала ахIаджьчпара йадымрыхвитхныс гIайхIватI». Воронцов Михаил Семен йпа ауи атлахан КIавкIаз апны апаштахI дигIащтийыгIвын, асквш 1850 агIан КIавкIаз агIвадахь шта арра губернаторква йрызцауата мадзата йынкъвыргуз аунашва гIацIищттI, асквш 1852 агIан Ставрополь губерния абзазагIвчва рунашвачпагIв тшизынайырхатI хIаджьчпара йцауа амсылманква паспорт анрыртуа алыхалацIа ду рчпарныс. ХIаджьчпара йджвыквылра ахъазла амсылманква йазалху ашвъаква адыргалра атахъын, ауат йрыуазакIын ахъачваква КIавкIаз апны йгIацапахындзыкIьара араъа йгIанырыжьуа ртгIачваква закIыла йбжамкIва йшызбзазуш гIазырбауа ашвъагьи. Арат амальквала амсылманква Осман паштахIыгIвала йахъымсхырныс ахъазла йгIашIаркIуан. Асквш 1852 агIан КIавкIаз архъвква рунашвачпагIв хъада йлихыз ашвъа апны айсра йалам абзазагIвчва рхIаджьчпара йапшIаргыл йауаш швхIаусыгIва къомкI гIайырбатI, акъраль йырпшIагылата йайсуаз амсылманква йара ахIаджьчпара йгьахвитмызтI.
Асквш 1856 агIан Трыквшти России йырбжьаз айсра анашIас амщтахь КIавкIаз ауагIахъаква щардагIвыта Трыквштала йайтыпахуа йалагатI. КIавкIаз архъв аштаб хъада йцIакIыта йлырхыз ашвъа йшгIанахIвузла, ашта аунашвачпагIвчва Трыквштала йахъырщтныс йахIвуз абзазагIвчва акъраль ахабзаква мыгIвхъыргауата ймуртатхитIхIва рхIатыр шрымбуш йащтазара атахъын, ауат рычрынква рхъа йахвитхушта, рымлыкв акъраль йнарахвхуашта рархIвуан. РыцIа йауыру пIатлата амсылманква гIвымакъраль йцаныс йызлахвитыз сквшыкIын, ауи апIатла йанахънагара ашвхIаусыгIва гIазырбауа ашвъаква рымазара атахъын. РыцIа йгвынгIвыру швхIаусыгIвата йырпхьадзуз ачымазагIвра акIвын. СквшыкI айхIа агIвымакъраль йтабзазаз швъакIгьи гIащтIайымцIазтын хвитнагIадъа йара-йара Трыквштала дайтыпахта дырпхьадзун. Ймадзаз датша швъакI йшгIанахIвузла, ащхъабзазагIвчва акъральгIвына йахъысхра апхъала рымлыкв ртиуазтын апаштахI къвырльыкъвхагIвчва ауат йырпырасра, рсату ащта нкъвырцара, къральуыста йырчпара гьатахъымызтI.
ГIвымакъраль йахъысныс зынахIварала йдырхвитуаз агвып жватгIачвакI йгьрайхIамызтI, йащтагIайуаз агвып ъизин анрыртуаз мчыбжьыкI анцIра амщтахь акIвын (гIамта айшысла, агвып ртгIачвапхьадзара 40 йазынадзатI). Амигрантква рыцIа йаргвану Россия апортквадза (Керчь, Анапа, Согъвым) йазалху абилет квпшыраква рыртуан. УадыргIвана йазалху ахъвыхIквала Константинопольдза йа Трабзондза атенгьыз йхъысуан. Ауаъа йаннадзара апаштахI йуыснкъвгарта апны йцата датша паспорт гIапшцIыргара атахъын. ХIаджьчпара йцаквуз абзазагIвчва йазалху ахъвыхIква йрыквчIвамкIва датша амаль йазыпшгIауата йангIацIцIра муртатта йырпхьадзата джьауап ддыркIныс закIы гьазхIвамызтI.
Асквш 1861 июль мыз агIан аминистрква р-Кабинет амсылман мигрантква йырзынархата Арра а-Министерства, ахъатачIв млыкв а-Министерства йгьи КIавкIаз акомитет йадыргалыз ашвъаква йрылапштI. Ашвъаква йшгIадырбазла, хвысквша руацIала хIаджьчпара швхIаусыгIвата йырчпан уагIа швынзыкьыгIв Трыквштала йахъысхтI. Рымлыкв ртиуан йа йрыцнарахвуанта тгIачвала йахъысхуан. АгIвымакъральла йахъысуаз агIвычIвгIвыс ауи дазрыхвитуаз ашвъа гIайыквшвара апхъала акъральыгIвала швачIвыта йыквыз зымгIва хысквша гIацIанакIуата йшвара атахъын. Хысквша руацIа Къвбина псыхIви Лаба псыхIви рбжьара йбзазуз ауагIа рщардагIв (ачеркесква, абазаква, анагIвайква), Лаба псыхIви ШкIвокIва дзыгIви йыртшпынчIвалаз аткъвым хвыц-хвыцква Трыквштала йахъысхтI.
ЙгIахвитхуз адгьылква акъраль рунашва йацIалуан – аурышв мигрантква, анхагIвчва йгьи акъвырльыкъвхагIвчва, щардагIвыта КIавкIазла йгIайтыпахуа йалагатI, ащхъа уагIахъаквагьи мчыла агъвгъвараква рахьыла йгIатдрыпахуан. Ауат зымгIвагьи адгьыл щарда рызгIаура атахъын.
Асквш 1861 агъны агIаталымта кыт хвыц-хвыцта йбзазуз абазаква (атIамкIва, абашылбайква, абагъква, акъзылбакьква) агIапын ангIаталра адгьыл гъвгъвараква рахьыла йайтыпарныс унашва рырттI. Йыртахъымызын апхъала йызхIвуз Трыквштала ахъысра йахвитта рархIвуан. Ауи аунашва йызнымкIва йангIарадза акытква рызбжа агъвгъвараква рахьыла йгIайтыпахныс йадгылтI. Рызбжа ащхъахъысыртала йджвыквылтI, Согъвым йнадзата Трыквштала йахъысхныс ахъазла.
ЙащтагIайуаштI
Емельянова Надежда,
«Абаза Къраль» сайт йазалхпI


Зысквш 70 зыртлапІаз
ТЛЮПОВА Вера Федор
йпхІа абаза уагІахъа бзи
йызбауа, сквшпхьадзара
цІуата хІкультура щъата
йацІагылу ауагІаква дрыуахатІ. Ари аурышв пхІвыс
«Абазашта» газет гІацІлымгІвгІауата сквшыкІгьи гьцум, Абаза къральыгІва театр адиректор
дизаместительта дъадзанхауа а 17 сквша руацІа
ауи ащата щтIазцІаз дшрылапхьадзахаз кьангьашкІгьи гьалахым. Йауа ухІварыквын, ауи лакІвпІ кыти-кытла дакІвшумца апшыгІвчва разкІкІра йадынхалуа, ауи ауысла аунашвачпагІвчва йрачважвауа, абилетква ртира,
афишаква рагвныргІвра
зхъвдакву. Ауат ауысква
дахІврала йзырхъйауа,
зуыс йазцІабыргу аъанатІанкъвгагІв абаза кытква зымгІва рпынгьи бзита дырдыритІ. Абаза къральыгІва театр ангІаншагІваца йатахъу ъачІвагІагІвчвала йадгалра ахачІв
хъадаква йрыуан. Вера
Федор йпхІа хІшахалыргІвазазла, ауи атлахан
лара аурышв къральыгІва
театр администраторта
дынхун, ауаса Абаза театр йадиректорхаз КІьыщмахва Умар нхара данирайгва «момо» гьлымхІватІ, дадгылтІ, чІахІра
зму хъвдаквцІарата йылпхьадзатІ.
– АцІабырг схІвапІта,
зымгІвагьи йджьарщун
Абаза театр съацаз. Ауаса ауаъа зымгІвагьи гвапата йгІаспылтІ. КІьыщмахва Умар дсыцта абаза кытква йырхъазымкІва
рхъадаква хІрынйатІ, сара сшизаместительу, апшыгІвчва йрыцынхуш сара шсакІву йахайыргІвазатІ йгьи шІыцта йгІаншаз Абаза театр йацыркІырныс дрыхІватІ. ЙызцІакІырайа, швабыж баргвыта хІалагатІ хІынхара,
ауагІа аспектакльква йырпшырныс йгІайуа ласы
йыгьхІзамрыщцатІ. ХІспектакльква абаза кытква
йырхъазымкІва, щардазджьара йыгІгатІ. Ауи апшта, йсгвапата йгІасгвалашвахитІ Къвмыш кыт
хІанца абзазагІвчва акультура Тдзы зынла йшгІадырчвыз. «Ссабиква Абаза театргьи шаъу рдырра
стахъыпІ», – лхIватI сыздзхъашваз акъарча пхIвыс.
Ауи шпаджьауымщуш?
Абаза театр гІаныршара
уагІа щардагІв ащтаныкъватІ, ауи ачпара гьмайрамызтІ. Абазипхьадза
рхъа аладузара атахъыпІ
театр ъарауыз. Ауи ауагІахъара зхчауа, ршІыйара азъазарата йаъу зымгІва гІазцІазкІуа дунейпІ.
Ауи йахъазымкІва адуней
классикагьи абаза бызшвала асцена апны йанбыжьгара – йызхвыйа?!
Абаза театр злагІахъыртІыз «АмхІаджьырква рыщтала» спектакль йгІахъвмарыз рыхьызква анцІрала атурых йалалтІ, ауи
амщтахь ауагІа бзи йырбаз афранцуз драматург
Мольер Жан Батист йпьесаква «Смешные жеманницы», «Мчыла айъазагІв»,
Щыбзыхва Лариса йылгІвыхыз «Гващагъагъ»
пьесала аспектакль, «Ан
лгвы», «Ашвыуа ахIыгIва»
датшагьи аргылчІвква
йалачпу йрыуапІ. РахІа
гвышхвара гІауылазцІауагьи асабиква ракІвпІ.
Ауи апшта, «ГьажьльантІутІ» («Колобок») урышв
локІ абаза бызшвала
Къазма апны йангІахІырба амщтахь зымгІва рцІыхъва чкІвын хвыцкІ дгІанхан дчІвапІ. «Йугвапхама
аспектакль?» – сицІгІатІ
ауи. Сара Колобок абаза
бызшвала йызчважвауата йыгьсымдыруазтІ», –
йхІватІ ауи йджьайщадзауата. Ауи асаби йылачкІвынква саныртапшы,
йхІхауа ауыс магІныта
йаму рахІагьи йсыласхІватІ. Ауат йрапшу агIаншараква ауагIа мачІ-мачІымца атеатр йшазаргванхауа, хІгІапсара ахъазыкІ йшымдзуа хъахIдырцІитІ йгьи хIдыргвыргъьитІ. Атеатр абазаква
сквшышвпхьадзарала йазыркІкІыта йгІартынхаз
ауагІахъа азъазара йахчартапІ, апхъанчІви бзазагаква, анапІлачІпара
пкъыгІваква, афашаква
йразкІкІыртапІ.
Тлюпова Вера Россия
атеатр анхагІвчва р-Союз далапІ. Ростов город,
Чачан Республика йакІвшаз атеатр нхагІвчва рфорумква, рлабораторияква, щарда мцІуата Домбай апны Москва, ГИТИС
йгІатыцІыз арыпхьагІвчва
йырзадыргалыз амастерклассква дрылан.
– Атеатр а-Сквш йадахІвуата Россия атеатр
анхагІвчва р-Союз апредседатель Калягин Александр йбзирала Москва
йгІатыцІыз атеатр ъачІвагІагІвчва «Мастер слова»,
«Мастер-сценодвижения»,
«Мастер-гример» нархараквала атшыбжьараква
хІзадыргалтІ. Ауат рапш
ъачІвагІагІвчва театрипхьадза йаъазлара атахъыпІ, ауаса хІара ауи хІачвыхъараркІвапІ. ХІактерква
дасу йшйылшауала рхъа
йадынхалхитІ. Грозна апны йакІвшаз ауагІахъа
театрква рфестиваль апны 14 театркІ рспектакльква гІадырбатІ, ауат зымгІвагьи ргІахъвмарра хІапшытІ, апхьара курсква
хІырхъыстІ, хІхъа ахъазла
шІыцра щарда гІдыртІ.
Швабыж бзита йадыргалыз ауи афестиваль ршІыйара лахІвара ду гІахІыланацІатІ. Абаза театр
йынхауа зымгІвагьи азаман йатахъдзата йгІаннаршаз уагІапІ.
ДгІахІахвпІ Хвыжь Людмила. Лныбыжьла дшІахымкІва дгІайтІ ауи атеатр. Араъа акІвпІ йъалдырыз ашва пшдзата йшылхІвауагьи, актер азъазара шлылугьи. Йара ауаса
щарда гьцІуам дгІайищтара Ныр Мурадин. Такси
даквчІвата йынхуз ахъацІа йаргьи йыгьйымдыруазтІ аршІыйара дшачІву.
Ауи уагІа щардагІв злу
асцена апны йгІахъвмаруаш аназыркІкІуаз дгІахІаутІ, йуыртлагьи, йквпшыралагьи даквшвауата
йхІпхьадзатI йгьи хIгьымгIващатI, швабыжта асцена йаквыргIапсу дактерпI.
Ауи апшта йрылу аталант
рымдыруата зъарагІв аъуда? Ауат рыуа шгІахъхІкъьалуаш хІащтапІ. Къарча-Черкес педагогика колледж апны актер талант
зму астудентква щардагІвыпІ, Къазма хІанцара
уагІа пшдзата йту джьахІщитІ. Ауаса уахьчІвала
зсабиква актер ъачІвагІа
гІалырхырныс зтахъу анабачва мачІыгІвпІ. Ауи
гвасрапІ. Схъатала актер
ъачІвагІа магІын ду амата
йспхьадзитІ, йалкІгІата
Абаза театр актерква руагІахъара йазгылата уыс
ду дырхъйитІ.
Тлюпова Вера пхата
дгІалгвалашвахтІ аурышв
театр данынхуз агІан ауи
йадиректорыз Кълыч Къанокъва Мурид йпагьи.
Къанокъва Ленинград
къральыгІва институт йапхъахауата йгІалгаз хІхаквлагІвчва дрыуан. Ауат рабанпара ракІвпІ КъарчаЧеркес апны зымгІва рапхъа йгІаншаз аурышв атеатр атшауацІыхра мгІва
джвыквызжьыз. Къанокъва
аурышв театр асцена жвасквшапхьадзара айттІ,
ауи унашва ъадзахъицІаз
асквшква руацІа рахІа
ршІыйара хІауала йанырчвыз заманта актерквагьи апшыгІвчвагьи рхъа
йгІатахатІ. Абазаквагьи
театр рымазара пычІвта
йащтаныкъвауа йалагаз
ахІбачва Къанокъвагьи
дрылан. Абаза къральыгІва театр ангІанша ауи
адуней йхІваджьызтынгьи, йшигвтараз, сквшпхьадзара дшащтаныкъваз
атурых йгІалахатІ.
– Къанокъва Мурид йпа
йапш атеатр аунашвачпара даквыргІапсдзата
йынкъвызгаз датша заджвгьи гьсыздырам. Ауи актерква дасугьи рпсихология цІолата йдыруан.
Спектакльипхьадза ррыхІазырра, апремьераква
рагІан йалгандзыкІьа дгылата актерква ргІахъвмарща ахъа уалагата ацІыхъвадза йырхъвыхуан.
Схъатала ауи йынхаща
театр апхьартата йспхьадзитІ, – лхIвитI аъачIвагIагIв .
Тлюпова Вера Черкесск
амузыка училища адирижер хор хъвшара дангІалга угІалагата акультура
дазынхитІ. ЛъачІвагІала
Черкесск йтагылаз адзахырта фабрика аклуб,
апхьартаква рпны, «Каскад» завод апны ахорква,
авокал гвыпква лбжьауа
дынхатІ. Агород администрация культурала ахъвшара даметодистын, РТИ
завод акультура Тдзы
лнапІыцІатагьи дынхатІ.
ЙшгІалгвалашвахуала, ауи
агІан хмызигІадзапхьадза акультура анхагІвчва
ръачІвагІадырра дырцІабыргуан. Ауаъа угІалагата рабанпара зымгІва ауи
амгІва йштымцІуа, руыс
бжанардзата зынгьи йшнымшаз лхІвитІ.
Тлюпова Вера йшгIалылкIгIазла Абаза театр
дъадзанхауа асквшква
руацIагьи лхъатала йылгIвыз асценарийквала
хвлокIкI дыргылтI. Акультура йазцІабыргу ари
агІвычІвгІвыс Абаза театр адахІвраква ймачІымкІва лкъару шрылалцІауа,
актерквагьи апшыгІвчвагьи дшраргванхаз, хІуагІахъа руацІала лыхьыз
шбергьльу кьангьаш гьалам.
Ауи пакІи гІвыпхІчви
дранпІ, ауатгьи ргIариква
гІарыцІагылхтІ. ЙрылапІ
ауат юристгьи, экономистгьи, бухгалтергьи, хвгІахвтыгІвгьи. Ауаса ауат зымгІвагьи бзи йырбауа ран
йгьи ранду дыззынхауа
абаза уагІахъа шракІву
бзита йырдыритІ. Ауаса
йанаъазара, хІуагІахъара
щардагІвы йрылазгуш
Тлюпова Вера лтгІачвагьи рылапІ
Получайте свежие новости на электронную почту
Подписаться


Москва
Адуней апсуа-абаза конгресс Москва апны зныкI йапышвтыз абаза бызшвала арыпхьара атаджвыквнацIахтI.
Москва апсуа диаспора акоронавирус апандемия абакIра ауысла Апсны йырцхърагIитI
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
АхъатачIв азкIкIра йгIалху асуратгIвгIвы Бубнова Варвара йкъытхаз лынхараква ргIарбарта Москва Цветаева Марина лмузей апны йгIахъыртIытI.
АААК ащтийыгIвчва гвып Москва апны йакIвшаз апсуа культура йгIвбахауа афестиваль «Апсны» йалан.
Москва йту апсуа диаспора йгIванхауата Москва апны апсуа культура йхътIу афестиваль «Апсны» аднагалтI.
Москва апны апхъала зджьарагьи йгIанымшвалсыз Апсны атурых йазынарху ашвъаква гIвазкIкIракIта йадкIылата ажвлара йддырбатI.
Москва йту апсуа диаспора йалакву май а 9 Россия акъала хъада апны АйгIайра Амш андыртлапIуз «Аджьаль змам аполк» йрылата йгIамгIвайстI
Апсыуа режиссёр, чIахIра змата АААК йалу Таниа Тимур йфильм «Анчва дизыразхатI сабаду айгIайра ахъазла» Россия апны йауацIыхта йгIадырбауа йалагатI.
МАД ахъада, АААК ЙхIаракIу асовет йалу Агрба Беслан АААК ахабарргарта портал ринтервью апны дрылачважватI апсыуа бызшва агIахчара амальква, арепатриация адгылща, апсыуа диаспора йгьи ауат рпсадгьыл разазаъащаква.


– Сара йапхъахауата срынйитI агIахIвра тшазызбжьаныс йазгIашыкъу араъарагIвы саби! – ХIачвыкъва МухIамад асабиква аршIыйара тшъадыркIылуагьи дайгвыргъьитI, ауыс арахьари ахъатагьи гвыргIва гIайыланацIитI: йызтахъу зымгIва дгьызрыдынхалуам, «момо» згIауа асабиква швабыж ргвы йаситI. – ЙчIвыуа йскъвыцIхитI, саргьи сгвы цIскIгIауа сгIанхитI, – йхIвитI абалетмейстер.
Январ а 12 йгIашIарышвта Гвым кыт апны хореография кружок нхауа йалагатI. Ауи аквтанай апхьарта аунашвачпагIвчва рбзирала, «Алашара» адкIылара рцхърагIарала йгIаншатI. ХIачвыкъва МухIамад Черкесск дтыцIуамцара акытдза дцалара шатахъхушгьи дампшуата асабиква ауагIахъа гIахIвраква йырзибжьаныс дадгылтI. Ахореограф йшигвыгъазла, жвыгIвыгIв-жвыгIвыгIв йа жвицыгIв-жвицыгIв йнадзауата ахIвсси ачкIвынчви адикIылта гIахIвра ансамбль йчпушын. Аквтанай апхьарта асабиква рыуа гIахIвра тшазызбжьаныс гIазтахъхаз агалагьи рыцIа йщардагIвхатI, ауи ахъахьгьи агвла апхьарта апхьагIвчва ахабар аныргIа йгIайын йахIвауа йалагатI. АбжьагIвы дрыхамдзушта йанырдыр ргвы йастI.
ЙагIвсыз асквшышв йпщынгIважвахауа асквшква рагIан зны Гвым кыт аклуб апны гIахIвра ансамбль аъан. Ансамбль щарда йгьнымхатI, йалаз апхьарта йгIалгахьакваз чкIвынргIа ракIвын. Ауи апхъалагьи ацIыхъвалагьи акыт апны асабиква гIахIвра заджвгьи йгьазийымбжьузтI. Ужвы йгIаншаз алшара щардагIвы йгIадрысабапырныс гIартахъхатI.
– ЗакI гIахъвыцра атахъыпI. Асабиква ргвы йаситI. ЙасрайгIваджьхырнысгьи гьстахъым. – ХIачвыкъва МухIамад дзынйаз ауыс аъаща дазхъвыцуазшва тшытракI ддзыргIвытI. УадыргIвана акружок йалашвакваз дрыдынхалуа далагатI.
Саби 40-гIв асцена апны хвсатыркI йнадзауата хвгIвы-хвыгIв йгIалагылын рбжьагIвы унашвата йчпуш йазпшитI. АбжьагIвы атшыбжьара сахIат джвыквицIитI. Ауи йшIпшуамцара ашIаква рыцIа ймайру ачIвырхъаква рчпитI, уадыргIвана рыцIа йхъадакву йрыдынхалуа йалагитI. Акружок анхара джвыквлищтара ари атшыбжьара сахIат хпахитI, ауаса абалетмейстер рчпащаква, рпIатIаущаква, рчIвырхъаква тамамта йшаквдыршвуш зынла йаквгIазшIититI, рыбгъаква рейшата йшыркIуаш дйырбитI. Амакъым аритм шрылархIвуш, асатыр рейшата йшыркIуаш гIаргвынйыргIвитI. АзджьакI майрата йрыларкIитI, азджьакI йырчвыбаргвыркIвапI.
– ЙауыпI, йащцахуаштI, – йхIвитI йхъагвы аквыта МухIамад Азамат йпа. ЛацIыхъвала азал апны йчIву хгIвы чкIвынчва дрызкIылпшитI. Ауат асцена йгIаквылныс зынасып йгIанакIыз йгьрыламшватI, ауаса ргвы гьдрыдзуам. Азал апны ахъаз йчIвамкIва агIахIвра амальква рыцырчпауамцара рхъа йадынхалитI. ЙадикIылыз агвып аджвырагIв рылцIхуазтын – йанакIвызлакIгьи йгIаншитI араса – абжьагIвы дгьамальынтшахушым.
Атшыбжьара сахIаткIи бжакIи ласдза йагIвстI. Апхъахьыла рыцIа ауырата йынхуштI. УахьчIвала апхьартагьи агIахIврагьи адызкIылуа асабиква шгIапсаз гвы айтуата йамцIыщтхитI. АгIахIвра йаланаршыз асабиква йабаркIы азал йджвылцIхтI.
ЙчпачIвыйа щта арахьарат агIахIвра тшазызбжьара зтахъыта йгIанхаз асабиква руысла? МухIамад Азамат йпа тIакIв даназхъвыц амщтахь йгIвбахауа агвып гIанырша йауашта йхIватI. Ауат асабиква йапхъахауа агвып данрыдынхалра амщтахь мчбжьыкI апны гIван тшрыхайырдзарныс дхIазырпI, асцена йгIаквымлыргьи агIахIвра йазычпазлуштI. РыцIа йгврыхвата аджвырагIв гIарылцIуазтын ауат ансамбль ахъазла дыздынхалуа йапхъахауа агвып рахьыла йатрыпах йауаштI. Асабиква ртахъырагьи йара йуыс зквугьи уырпшрыквын МухIамад йзахвара кьангьаш азгIаугуашта йгьаъам. Адгалра уысква аквшвузтын йара йылшауа закIгьи дгьайгьдзушым.
ЧкIала Георгий,
«Абаза Къраль» сайт йазалхпI


Черкесск город апшцIаква раныргIалра йазалху акъральыгIва программа нхауищтара фатар щардала йалу атдзаквгылаква йгIарыцIанакIуа аштаква дырчIаджьра йахъазымкIва, саби
хъвмарыртата, тшпсщартата йгIандыршахьу гьмачIым. Хвысквшала йдрыбагъьаз апрограмма
сынчIва алата ужвыгьи
хысквша йдырхъйуштI.
Ауи апкъ йтата йагIвсыз
асквш йандыргIалыз апшцIаква 51 йнадзитI. Апрограмма апны йгIарбу арчIаджьра уысква акIвзыршауа анхартаква рхачIвква шдырхъйауа йахъпшылуа ажвлара рхъвыхыгIвчва йгIадрыбергьыльуа абжараква шдрыдзхуаш йащтапI. Россия УагIахъа фронт КЧР-ла ахъвшара а-Исполком йалу
СТРУГАНЦОВ Денис
йшгIахIайхIвызла, йагIвсыз асквш апны апшцIаква шандыргIалуа йахъпшылуата рхъвыхрата йакIвдыршаз гьмачIым.
– Апрограмма шдырхъйауа зылапш йыцIу уыхварали ЖКХ-ли КЧР а-Министерства, Черкесск город амэрия рынхагIвчва
хIыцта апшцIаква шандыргIалуа хIырхъвыхитI. Фатар щардала йалу атыдзква йгIарыцIаркIуа аштаква абзазагIвчва арыразуата йдырчIаджьра
атахъыпI. Аныкъвартаква дыррайшитI, асфальт
щтIарцIитI, аквчIвартаква
дыргылитI, амзаква кIнырхIитI, асаби хъвмарыртаква гIандыршитI. АгIвнабзазартаква рпшвымаква
апшцIаква шдырчIаджьуа йазыразымкIва йанщаквхIыргылра, амыгIвхъгараква шдрыдзуашла амальква нахIахвитI, –
йгIаликIгIатI Струганцов
Денис.
Ажвлара рхъвыхыгIвчва йшщаквдыргылызла, асквшква 2017–2022
руацIа йынхуш апрограмма йалашваз апшцIаква рпны хвитнагIа рымамкIва гараж, датша
уыхвара ъарчпаз йгIалцIла арчIаджьраква тащахIахитI. Агород адгьылква шгIадрысабапуа зырхъвыхуа Черкесск амэрия
аунашвахъцIарта знапIыцIу ТЛЬЫС Арсен йшгIахIайхIвызла, апшцIаква раныргIалрала анхараква дрыласуата, йъакIвым гараж зыргылыз
йнидрыххитI.
– Фатар щардала йалу атыдзква рыпшцIаква
рпны гаражта йдыргылыз щарда йнадзитI, ауи
аштаква анзыргIалуа руыс
йазарархитI, – йхIвитI Тльыс
Арсен. – Атдзаквгылаква
рыпшцIаква рпны агаражква ратрыпара заман щарда агитI. Ауи йгIалцIла
акIвпI йаргьи апшцIаква
анзыргIалуа анхараква йаназаману йзырзалмыргауа. Ауи апш гIанымшара ахъазла, апрограмма апны йгIарбу ахачIвква хIрыласуата агаражква ндхIрыхитI. Фатар щардала йалу атыдзква рбзазагIвчва йырхъатачIвыру
йгьи амуниципальна адгьылква рпны агаражква
зхвынгылу адгьыл хабзала йагвынзмыргIвыз джьауап дхIыркIитI. АгIвычIвгIвыс
дъабзазауа апны гараж
йыргылырныс дахвитызтынгьи, апшцIа анзыргIалуа руыс гIашIанарысуазтын, йшатирыпушла
швъа йзыгIаргIвитI. Ажва
ахъазла, уахьчIвала гараж 200 атдрыпарныс
апшвымаква швъа рзырщтихьатI. Ауат йрыуата 70
хабзамыгIвхъгарала йгIадрысабапуата йщаквхIыргылхьатI. Апшвымаква ргаражква дара йтрымгузтын, административна
джьауап дхIыркIитI, къвады дхIыршвитI.
Ауи йшгIаликIгIазла,
гараж гIадрысабапырныс
рмурадта адгьыл штаква зкIыз акъральгIвчва
йрыуата збзазартаква
зпсахыз йанырзыпшгIауагьи гIаншитI. Агараж
нызххра атахъу апшвыма дырмауыргьи, хвитнагIа йымамкIва йгIайкIыз
адгьыл йарадъа йгIадрымцырахра атахъхитI.
– Фатар щардала йалу атыдзква рыпшцIаква рпны гараж зыргылыз акъральгIвчва швъала йхIрыбагъьаз апIатла
йтымцIуата йыркIыз адгьылква гIадырхвитхра
атахъыпI. Швъа ззыгIаргIвыз апшвымаква йадрымцалуата ргаражква
дара-дара йтыргарыквын,
ауыс йагуш акврыдзраква рыцIа ймачIызлуштI.
Ауаса, амуниципальна
ахъатачIв техника гIадрысабапта агараж тыргарыквын, анхараква йрыквыдзуа йахъазымкIва,
ауи ъадыргалуаш аштагьи ахча азишвуштI, –
йгIаликIгIатI Тльыс Арсен.
Черкесск город апны
агаражква ауи аъара йщардахан (гIвынзыкь йрайхIапI) апшцIаква, аурамква
рпны аныкъвара баргвхатI. Агород аунашвачпагIвчва ауат йрылдырдзгIара, адгьылква гIадырхвитхра рмурадта архъвыхра нхараква дрымчтI,
гараж зхвындыргылуаш
адгьыл гьырзалырххуам.
Тльыс Арсен йшихIвазла, акъральгIв агараж
шихъатачIвыру зырцIабыргуа швъа йымамкIва
датша заджвы йанийрыхвгIахуа агIаншараквагьи гьмачIым.
– Ажва ахъазла, уахьчIва сом зкьы швкIла
швъадъа гараж зхвгIаз
уачIвы йнидрыххырквын,
йыгьгвасрамма? Ауаса
йгIанымшара ахъазла,
швъа ацымкIва млыквкIгьи швымхвгIан, – йгIаликIгIатI Тльыс Арсен.
Ауи унашва зхъицIауа
аъачIвагIагIвчва гвып агород атдзаквгылаква йгIарыцIанакIуа аштаква анзыргIалуа руыс дрымайрауата ансимшгьи рхачIвква дырхъйитI.
Получайте свежие новости на электронную почту
Подписаться


ЙцІыхъвахауа азаман
ауацІала Къарча-Черкес
Республика апны айъазагІвчва ауыжвгІанчІви медицина ъамапсымаква
гІадрысабапуата рахІа
йбаргву аркъьараква дахІврала йакIвдыршитІ.
Ареспубликала зыхьыз бергьльу ауролог
КОЛНИЯЗОВ Бахтияр
Максет йпа асабиква
рызгІвадара дазгылата
дынхауищтара сквш 22
цІитІ. Ауи зхІаль йахвиту,
зуыс цІолата йыздыруа
айъазагІв нцІрата йхчахьаз гьмачІым.
Колниязов Бахтияр
Каракалпакска АССР апны дйытІ. Йани йаби арыпхьагІвын. АчкІвын хвыц
апхьарта данапхьуз азаман йгІашІарышвта амедицина йапщылу ауысква рахьыла азыгІальаматра ду гІайырбун. Аквтанай апхьарта дапхьаркІвауата Бахтияр Максет
йпа йыквлагІвчва топ йанасуазгьи йара Квта Азияла зыхьыз бергьльыз йаба йахща айъазагІв-педиатрта дъанхуз ачымазагІвтара дцунта лынхаща дапшуан. Ауи азаман
йгІашІарышвта дшайъазагІвхушыз тамамта йдыруан, дырра цІола уымазлара шатахъугьи абгата
йгІайгвынгІвуан.
Апхьарта дангІалга
ачкІвын щарда дымхъвыцуата Ставрополь къральыгІва медицина академия дыцІалтІ йгьи дахІврала дапхьатІ. АъачІвагІагІв шІа йщаквгылра уыс
апны Къарча-Черкесла
зыхьыз бергьльу асаби
хирург Хвби МхІамат
йалацІара гьмачІым. Ауи
аъачІвагІагІв шІа дгІайыдикІылын, йдыруаз гьйагъьайымщатІ.
Асквш 2006 агІан Колниязов Бахтияр йынбжьагІв ахІба Хвби МхІамат йыргвышхварала йдырраква йрылархІарала специализациягьи дахъыстІ.
Ауи уахьчІвала саби уролог ъазата йыхьыз гитІ.
АйъазагІв дыздынхалуа ачымазагІвква зынгьи
гватрадъа йыгьгІанижьуам, атшпсщара мшква
рагІангьи телефонла раъаща гІаййырдыритІ.
– Асабиква раъаща
анагъьхара саргьи снашх
рыцІа йлашарахитІ, сгІапсарагьи схъаштылхитІ, –
йхІвитІ айъазагІв гвымчІва.
Бахтияр Максет йпа
йшихІвауала, дъанхауа
ачымазагІвтара уыжвгІанчІви медицина ъамапсымала йадгалапІ, сквшыгІважва рапхъала ацкІыс
уахьчІвала амлыкв щатагьи рыцІа тшарыбагъьатІ.
Ауи йапшу аъаща абзирала рахІа йбаргву аркъьараквагьи дахІврала
йакІвдыршитІ.
Асаби клиника чымазагІвтара айъазагІв хъада лзаместитель ГІвкІьатІ
Тамара йшылхІвауала,
Бахтияр Максет йпа айъазара уысквагьи ахъвшара унашва ахъцІарагьи дахІврала йацйырцитІ. Адуней йгІаквылшІыцыз асабиква рызгІвадара ахъпшылра йапщылу ауысква йнардзата, йащтацауата йзырхъйауа ахъвшара аъачІвагІагІвчва акъыльаквшвара рызбжьата йацынхитІ.
АйъазагІв гвымчІва
зщапІы йгІаквйыргылхыз
асабиква йрыуата щардагІвы уахьчІвала йапшым аъачІвагІаквала йынхитІ. Ауат рызгІвадара
агъьхара ахъазла здырраквагьи зкъаругьи йырмайгьдзаз айъазагІв
дгьырхъаштылуам, йызгІайлитІ, дырбалитІ.
Черкесск город абзазагІв МалхІваз Агнесса
лсаби гипосподия диагноз анйыздыргыл, зныкІ
ахъазла лгвы кІахІатІ.
УадыргІвана Бахтияр
Максет йпа тшизыналырхатІ. АйъазагІв асаби
дыркъьара шатахъыз анихІвагьи ъанквынракІ гІалыланацІатІ. Ахвыц йани
йаби айъазагІв йъачІвагІа дшазъазу ахабар
рдыруан, ага ауаса йаъазтынгьи, абаргвыраква
зымгІва анагІвс агІан акІвпІ
ргвы рыцІа йангІабзиха.
Колниязов Бахтияр
йъачІвагІа азъазара ахабар Къарча-Черкес Республикала йахъазымкІвагьи йбергьльыпІ. Ауи
дъадзанхауа азаман ауацІала йыркъьаз хІхаквлагІвчва хвыцква йгьырхъазым, Лагъь КІавкІазла йаныргІалу анахьанат
ареспубликаква рбзазагІвчвагьи йгьызным
тшъадзагІайзынадырхаз. ЗымгІва рыхъазлагьи гврыхвара, чхІара
гІазырбауа аъачІвагIагІв
зымгІвагьи пІатІу йыквырцІитІ.
Получайте свежие новости на электронную почту
Подписаться


МосковскIа поселок
йтагылу асаби азъазара апхьарта талант
зму ашIаква шгIацIнащтуа щарда цIуата
йбергьльыпI. Араъа Устьджьгваты город, ауи йаланакIуа апоселок, Къвбина кыт йгIатыцIуа асабиква амузыка, асуратгIвра, анапIлачпара азъазара йырзырбжьитI, апшдзара йазаргванта йгIадзындыргылитI. УахьчIвала ари
апхьарта йгIайуа 400-гIв
йрайхIапI. Ауат йрыдынхалитI зъачIвагIадырра хIагIу арыпхьагIвчва. Араъа ъачIвагIагIвчва бзиква йрылапхьадзапI абаза хIвсысагьи.
Изобразительна азъазара хъвшара апны
«Рисунок» предметла йазрыпхьауа БЫДЖЬ ФатIима КIазбек йпхIа
Къарча-Черкес къральыгIва пединститут (ужвы
КЧГУ) ахудожества-графика факультет дангIалга дъадрайгваз Кисловодск й-9-хауа аквтанай
апхьарта черчениела, рисованиела йгьи анхара
азыбжьарала арыпхьагIвта лынхара джвыквылцIатI. СквшыкI шцIуаз ауи
лылахь гIацIцIтI, Къвбина
БыджьргIа рунагIва днашылтI. Араъагьи аъачIвагIагIв шIа нхара щарда дгьазымпшгIатI, МосковскIа поселок асаби
азъазара апхьарта апны
йыззыбжадзу арыпхьагIвта ддрайгван, ауаъа угIалагата уыжвгIандзарагьи йлымпсахуата луыс
нкъвылгитI, ауи дазцIабыргпI, асуратгIвгIвчва
шIаква азъазара мгIва
рзылылкъьитI.
Быджь ФатIима хIшахалыргIвазазла, лаба Чагва КIазбек Джьанус йпа
Красна Восток квтанай
апхьарта дзавучын, лан
Гващапагва Абубакьыр
йпхIа сквш 34 руацIа
апычIв классква алрыпхьауата дырра зылтыз
гьабанпаракIым. ЙгIадзынгылуа рарыпхьара
гIалызхыз ларгьи змагIны дуу уыс шлырхъйауала кьангьаш гьлылам.
– Саба йъачIвагIала
дгеографын, ауи йахъазымкIва, сурат пшдзата
йыгIвуан, апхьарта абльынква стендкI кIыдцIара йа закIыла йрыпшдзара атахъызтын, йара
йакIвын ауи зчпуз, йапшым анапIлачпара пкъыгIва джьащахъваквала
йадигалуан. Ауатквара
збун, схънахуан. Саргьи
ауи сишIпшуамца азъазара тшастуа салагатI.
Ауи сылызбгIаз саба апхьарта сангIалга КъарчаЧеркес педагогика институт ахудожества-графика факультет сыцIалырныс саквйыргвышхватI.
Йгьи сгьайгIваджьхуам.
Асквш 1990 угIалагата
йгIалсхыз съачIвагIа сгвы
йахъвауата саланхитI, –
лхIвитI ФатIима КIазбек
йпхIа.
АрыпхьагIв йшылхIвауала, аэстетика апхьарта йрызгIайуа асабиква
йырхъазымкIва, аквтанай апхьартаквагьи йцумца йынхитI. Ажва ахъазла, апоселок йтагылу
й-4-хауа а-Гимназия апны дыздынхалуа 25-гIв
йнадзитI. Къвбина кыт
апхьартагьи изобразительна азъазара анархараква зымгIвалагьи йалрыпхьауата пщысквша
дынхатI.
Изобразительна азъазара гІалызхуа асабиква ашвыга зигІваквала апсабара суратква
гІандыршауа, агипс, анышв,
амшIы йгІарылху апкъыгІваква рчпауа, йтадзахуа, рахъвала йалапауа,
абльынкІыдцІа чІарачІаква дрысуа йырбжьитІ.
Ауат анархараква зымгІва апщылапІ, азакІ йазыуымбжьауата арахьари гьрыларкІуашым. Ауат
азъазара квпшыраква
зымгІва йрыщатахугьи
суратпІ. «Рисунок» предметла йазрыпхьауа Быджь
ФатІима асабиква графит къарандашла ашвъабгъьы сурат анырцІауа
йылбжьитІ. Ауи йалрыпхьауа йагъьу рыршІыйара
нхараква йапшым ароссия анкъвакъвраква рпны
апхъагылараква гІатыргитІ. Ауи апшта, цІыпх
Липецк йакІвшаз «Традиции» анкъвакъвра йылщтийыз анхараква йагъьта йгIалыркIгIатI.
– Асабиква ргІатгараква рапхъахьыла кІарала йгІарцхърагІахума? –
сылцІгІатІ арыпхьагІв.
– Швабыжта йгІарцхърагІитІ. Ауат рыртшхъвагаквала йазыркІкІуа
«портфолио» ъачІвагІа гІацІгарта йаныцІалуа агІан
щарда гІанацІгІитІ. Рхъвыхрадъа апхьара йаннарахвуагьи аъапІ. Абар
уыжвгьи хІпхІвыспакІ Ставрополь йакІвшуш олимпиадакІ дхІщтитІ. Ауаъа
апхъагылара лкІуазтын,
рхъвыхрадъа йъалтахъу
азъазара ъачІвагІа гІацІгарта днарахвуаштІ. АрыпхьагІв лхъа рыладута
йгІашІылпхьадзатІ лнапІы йыццІыз йрыуата зыхьыз пшдзата йдзырхІвауа ахІвсси ачкІвынчви:
ТЕМРЕЗОВА Зульфия
Ставрополь технология
институт дгІалган, йара
азъазара апхьарта дгІахъынхвыхын дрыцынхитІ;
ЧАЩИН Дмитрий Черкесск йтагылу акультури
азъазари рколледж амщтахь Ростов архитектурна университетгьи дгІалгахын, ауаъа дгІаныржьхтІ;
йара ауаъа дапхьитІ КВАБАЛА Милана; СанктПетербург акультури азъазари ринститут йгІалгаз ХВОСТОВА Елена
ужвы алагъь столица
амузей апны искусствоведта дынхитІ; БАЙРАМКУЛОВ Рамазан Москва архитектурна институт дапхьитІ. Черкесск
акультури азъазари рколледжгьи щардагІв апхьитІ.
– СарагІваца йсхъазымкІва изобразительна азъазара йаланакІуа
«Живопись», «Композиция», «Скульптура», «Декоративно-прикладное
искусство» предметквала
арыпхьагІвчва зымгІвагьи йыргІатгарапІ ауи, –
лхІвитІ ФатІима. – ХІара
сабита йхІызгІайлакІгьи
хІрыдынхалуата йыгІбжьитІ. Ари талант йымапІ, ани закІгьи гьгІайылцІуашымхІва йгьалыхІхуам. ЙгІаншитІ агангьи
закІгьи дазычпамкІва хІызквымгыгъауа йапхьара
ацІыхъва йаннадзауа зымгІва рацкІыс бзита йгІайдахІвуа данцахуагьи. Йхъаду – йхІызгІайуа дзачІвсабийызлакІгьи азъазара, апшдзара, агвбайара
йырзаргванта, эстетика дунейпшыща рымата йгІадзынхІыргылитІ. Ауи йахъазымкIва, ан-абачвагьи ргIариква аурам йбжьамкIва файда злу уыскI
йшадкIылу, хъпшылра
шрыму рдыруата тынчта
йынхитI.
Ари арыпхьагIв йлырцауа апредмет дгIаквчважвауата датшагьи
джьащахъвара щарда
гIахIалхIвтI. Ажва ахъазла, асабиква къарандашла ашвъабгъьы сурат анырцIауа тшъадзарбжьауа рнапIы тамамта
акIыщагьи, анкъвыжьщагьи, йыргIвуа ацIарымкъьщуата йшцкьазлушгьи йазнабжьитI.
– Й-4-хауа а-Гимназия
апны йхпахауа акласс азрыпхьауа Чагарова ФатIима Льакъвман йпхIа
мшкIы йшгIалылкIгIазла, лапхьагIвчва рыуа
сыздынхалуа зымгIвагьи
атетрадь апны пшдзата
йыгIвуа йалагатI. ХIапхьарта йыцIхIщтыз датшагьи пхIвыспакI асуратгIвра шгIалцхърагIаз ахабаргьи джьащахъвапI.
Ауи Волгоград медицина
университет дыцIалуата
лгIарбараква шхIагIазгьи
бюджет тып гьылзалрымхтI, ахчала йнарахвуаз агвып дрыларцIатI.
Лапхьара анджвыквылцIа лекцияпхьадзагьи
йаквшвауа асуратквагьи шрылалгIвуа арыпхьагIвчва гвы арымтуата
йыгьгIанымхатI, хIпхIвыспа чкIвын ддыртшхъватI,
лгIаджвыквцIара хвы
аквырцIатI, йгIвбахуз акурс
апны бюджет тып шылзалырхуашла ажванахъа гIаргтI. Арат йрапшу
агIатгараква хIбзира шалу анырдырра хIаргвыргъьитI, йхIхауа ауыс магIын ду шаму хъахIнарцIитI, – лхIвитI арыпхьагIв.
Быджь ФатIима КIазбек йпхIа йхIаракIу категория зму дарыпхьагIвпI,
культурала КЧР а-Министерства а-ЧIахIра ртшхъвага, датшагьи ртшхъвага
йгьи чвахъабага согIа
щарда гIалквнадыргахьатI. Дъанхауа азъазара апхьарта афортепиано хъвшара йгIалгаз
лгIвыпхIчва Инарагьи Тамарагьи датша мгIва
гIалырхызтынгьи, изобразительна азъазара
хъвшара йгIалгауа лпа
Тимургьи йлыдкIылата
азъазара бзи йдлырбатI.
Ауи йылбжьауа ашIаква рыршIыйара нхараква ргIарбара апхьарта
афойе йаныргIалпI, ауаъа йгIашылуа зымгIва
знадзара хIагIу асуратква йрымпшуата йгьагIвсуам. Ауат арыпхьагIвчви
апхьагIвчви дахIврата
йыззынадзаз удырдыритI.
Получайте свежие новости на электронную почту
Подписаться


АйъазагIвра зъачIвагIу агIвычIвгIвыс ачымазагIвква бзибара рызйымазара атахъыпI. АуагIа урайъазарныс ахъазла ауыс бзита йудырра атахъыпI.
Хвына Заудин Дагъаза йпа зыхьыз дута йырхIвауа айъазагIвчва дрыуапI, ауи айъазара зща йалата Анчва йгIайшаз дгIвычIвгIвыспI. Хвына Заудин асквш 1939 декабрь а 5 Къвбина кыт дйытI. Асквш 1959 рызна медальла аквтанай апхьарта дгIалган йапхьара Ставрополь къральыгIва медицина институт апны йнайырдзахтI. Аинститут диплом «къапщыла» йгIалгаз аъачIвагIагIв шIа АдгьахIабльа район чымазагIвтара нхара дырщтитI, дукI йнамихуата ауи ачымазагIвтара даунашвачпагIвхатI. Ари аъанатIа ахъвдаквцIаракви аркъьагIвы йхачIвкви адикIылуа дынхун.
Аинститут дапхьаркIвауата Заудин Дагъаза йпа анаука рхъвыхраква дрызъазата тшгIайырбатI. Аинститут аунашвачпагIвчва ауи аспирантура дыцIалныс йызнымкIва даквдыргвышхвун. Анхара дхънакъьалыргьи анаука тшгьачвйымрыхъаратI. Кандидат диссертация дадынхалуата адунейла йбергьльу аъачIвагIагIвчви апхьахьакви рынхара 380 раъара цIолата тшрыхайыргIвазатI, йкандидат диссертация атемала цгIвыракI гIацIищттI.
Хвына Заудин Дагъаза йпа «Россия Федерацияла гIатгара зму айъазагIв», «СССР азгIвадарахчара анхагIв бзидздза» чIахIныгIва хьызква гIайквнадыргатI. «Солнечна» санаторий-профилакторий адгалра къару ду адигалтI, анхагIвчва гвып йхъатала йадикIылтI. Заудин Дагъаза йпа йылшатI ари айъазарта Россия ауацIала рыцIа йагъькву асанаторийква йрыларпхьадзарныс.
УахьчIвала «Солнечна» профилакторий аврач хъада йхъвдаквцIараква йырхъйауата Хвына Заудин жвлара уыс къомкIгьи нкъвигитI: Къарча-Черкес Республика ашта айъазара палатагьи, КЧР а-«Росздравнадзор» ажвлара советгьи, Россия апны хъатачIв нхарта змата йынхауа айъазагIвчва йапхъахауа радкIыларагьи друнашвахъцIагIвпI, адунейла аурологква-андрологква р-АдкIылара далапI.
Асквш 2012 йгIашIарышвта Заудин Дагъаза йпа а-Дуней адкIылара «Алашара» згIвадарахчарала ахъвшара аэкспертква рсовет даунашвчпагIвпI. АдкIылара аэкспертква ауи йыхъазла йацзакIыта напIы щтIырхтI, йкьангьашраквагьи йбжьагажваквагьи рыларкIуата апрограммаквагьи апроектквагьи йрыдынхалуан. «Алашара» адкIылара ахьызла Хвына Заудин Дагъаза йпа данйы амшла хIйайхIвахIвитI, згIвадара багъьи насып дуи йзыхIтахъпI, агвщтIыхра йыгымхаргIатI, ймайрам йынхара апны апхъахьылагьи адахIвра дуква йымазтI.
ЕмгIвыкъва Оксана
«Абаза Къраль» сайт йазалхпI


КIавкIаз ауагIахъаква
исльам дин тшадыркIылуа йалагищтара сквшщарда гьцIуам, хпа-пщба абанпара рапхъала гIарып
гIвыра мачIдзан йыздыруаз. АщхъагIвчва йрыуата а-Къвыръан ззырдырра зтахъыз йызтлакIьуаз
агIарып къральква йцун,
сквшквакIла йгIанхунта
абызшвагьи, агIвырагьи,
адин цIасквагьи ддырдыруан. АуагIа адин йазызбжьуз заман ауырала
тынчта руыс рбарныс
йгьа дымрыхвит уазтI,
йапхъахуз амсылман
диннкъвгагIвчва гIапсара щарда йгIарылстI –
ауат тыргун, атутанакътара йтадырчIвун. Ауат
атлаханква рагIан швабыжта йбаргвын, дасу
йпсы йазаргвану адин
тшадикIылырныс дгьахвитмызтI. Совет заман
агIангьи адин йазарархаз
агIаншараква гьмачIым.
ХIкъральла апсахраква
ангIаджвыквыл агIвычIвгIвыс динла йхвитнагIа
абгата йгIайрысабапуа далагатI. УахьчIвала
запш динызлакIгьи тшадызкIылуа баргвыра гьрымахым, йырзаргвану адин
хабзакви ацIаскви дырхъйитI. Амсылманква рдин
гIвнархаракI амапI, амакIыраквагьи аъапI. ШIыцраквакI гIаджвыквызцIара зтахъугьи гIаншитI.
ХIабадучвагьи, ауат рапхъала исльам дин гIащтIызхызгьи сунна–хIва
йызпхьауа МухIамад
пигIамбар йунашваква,
йажваква, йуысква гIахъызтIуа асуннит нархара акIвпI тамамта йырпхьадзауа.
ХIреспублика апны
уагIахъа щарда бзазитI.
Хъгалра зму амсылман
йгьи аправослав динква
ракIвпI. Къарча-Черкес
абзазагIвчва райхIара
мсылманпI, акытквагьи
акъалаквагьи амаджьгытква тагылапI, ансимчыбжьы ахвашаквала ауагIа амаджьгытква йцитIта йацыта джьума намаз
ацырчпитI. Дин гвымхакIгьи гьаъам. Аисльам дин
чкIвыныргIа рыгIзарабжьара ахъазла магIын
ду зму амальпI, а-Къвыръан йану зымгIва агIвычIвгIвыс абзира дазырбжьитI,
ауагIахъаква йгьи атгIачва разаъащаква дрыбагъьитI.
ЙцIыхъвахауа асквшква хIреспублика апны
асабиква а-Къвыръан,
адин йъазырбжьауа амадырсаква гIахъыртIуа йалагатI. Ауи апш апхьарта
Учкекен кыт апынгьи
йгылапI, ауи гIахъызтIыз,
йаунашвахъцIагIву Эркенов МухIамад-хIаджь
йакIвпI. Асквш 2015 агIан
амадырса йапхъахауата
йгIацIырщтыз ахIафизква диннкъвгагIвчвахатI,
ажвлара абзира йазырбжьитI.
СынчIва амадырса
пщгIвы гIалгатI – Байрамуков Шамиль, Кубанов
Шагабан, Бакаев АхIмад,
Тошев Абдулла. Арат ачкIвынчва адин хабзаква
ракIвымкIвагьи а-Къвыръан шабгу збарла йырдыруата рапхьара алдыргатI. Апрель а 27 Черкесск город акультура
Тдзы апны ахIафиз шIаква рчIахIра акIвшатI. КЧР
а-Хъада йыхьызла ачкIвынчва драйхIвахIвтI
КЧР а-Правительства
а-Председатель йзаместитель Чеккуев Хзыр
Умар йпа.
Учкекен апны мадырса
гIахъыртIищтара чкIвынчвата 1044-гIвы гIалгатI,
ауат райхIарагIв амчыбыжь
ауацIа рпны йымцахуа,
уахъгьи тшынгьи рарыпхьагIвчва йрыцта йапхьатI. Амадырса апны
ауат дырчитI, ауаъа йбзазауа щымта йгIашIарышвта щыбжьандза акъральыгIва апхьарта йаъапI, щыбжьанщтахь амадырса йцахитIта йхъвландзыкIьара рынбжьагIвчва йрыцта а-Къвыръан
ддырдыритI.
Ауи ардырра гьуыс
ласым, йану шабгу гвнукIылра ахъазла 250–300-н
раъара уаквахъысра атахъыпI. Амадырса аунашвачпагIв Эркенов МухIамадхIаджь йшихIвазла, сынчIва йгIацIырщтуа агвып
чкIвынчва 22-джь йнадзауата йалаган, рпхьадзара
рыцIа-рыцIа ймачIхумцара, апхьара ацIыхъвадза йазынадзаз пщгIвы
ракIвпI. АхIафизква гIапсазтынгьи, йрылшаз швабыжта хвду амапI. Ари
атшын ауат йрайхIвахIвырныс йгIайыз йапшым асогIа тлапIаква
рзырчпатI. ДзачIв мсылманызлакIгьи рахIа йтлапIата йгвтараква йрылу
ахIаджьчпара акIвпI.
Ауи апш согIа тлапIадза рзырчпатI сынчIва амадырса йгIалгаз ачкIвынчва. Дагъстан йгIатыцIыз
асасчва амадырса аунашвачпагIвгьи хIаджьчпара дызлацуш путевкIа
йзалырхтI. ХIреспублика
а-Хъада йаща Темрезов
Теймуразгьи ахIафизква
йгьи Пакистан йгIатыцIта
ачкIвынчва йрыдынхалуаз рарыпхьагIв асотова
телефонква согIата йриттI.
АчкIвынчва ауатыкв заджвы-заджв йгIатардумца а-Къвыръан шырдыруа дырхъвыхтI, апщыгIвгьи закIгьи быжьдымрышвтуа, закIгьи рхъмаштылуа йгIапхьатI. Архъвыхра амщтахь ауат хIафиз
фаша ршвырцIатI, амадырса йшгIалгазла адипломква рырттI. Арат асабиква йапшым акытква, акъалаква йгIартыцIын, амадырса апхьара
йгIайтI. АчкIвынчва – абаза, къабард, нагIвай, асатин, трыкв, къарча рылапI, ауаса зынгьи уагIахъалых гьырчпум, айщчвата йабабитI, йацацхърагIитI.
РахIа йайцIбу ахIафиз
Тошев Абдулла 11 сквша
рахIа дгьыртам, ауаса
Къарча-Черкес Республикала ауи а-Къвыръан
апхьарала йгIвбахауа
гыларта гIатигатI. Ари
ачкIвын Магнитогорск
дгIатыцIын, хIышта апхьара дгIайтI. Бакаев АхIмад дкъабардпI, ауи Къарча-Черкес йапхьаз йапхъахауа акъабардква дрыуата а-Къвыръан ййырдыртI. Кубанов Шагабан хIреспублика амуфты Бердиев ИсмаилхIаджь йшвапхала дгIадзынгылтI, йдада йапшта адин гвыцкьала тшадикIылтI. Байрамуков Шамильгьи хIреспублика дауапI.
Анйара ацIыхъва йнадзауата амадырса аунашвачпагIв Эркенов МухIамад-хIаджь КЧР а-Хъада
Темрезов Рашид пшдзата дйызхIвахIвтI, асабиква цIхърагIара ду шдирадзауа, йанакIвызлакIгьи дшрызцIгIауа гIаликIгIатI. УахьчIвала амадырса ъанхауа хIреспублика
аунашвачпагIв йшибзиру йхIватI. Ауи амадырса
апны згвы аквкIта йапхьаз асабиква йазалху
диплом ъарыртуа йхъа
шаладухауа йхIватI, ачкIвынчва ртгIачваква амадырса йшгIацхърагIауа,
арыпхьагIвчва рынхаша
дара йшыршвауа гIаликIгIатI.
Ари йапшу ауысква
агIвычIвгIвыс йгвбайара
йазынхитI, агвчIагIвра
дазырбжьитI. АхIафизра йазынадзаз арат асабиква рани раби ргIапсара гьдымрыдзтI, рыхв
щтIырхтI. ЙшIата ауи апш
зтлакIьуа мачIыгIвпI. Исльам дин атурых, амагIны абгата йгIазгвнымгIвуа, йапшым агвымхараква динла йхъызгIвара зтахъу зджьакIы йгIарылцIла адин тшадызкIылуа лахъвахъвала йырпшитI. Ауаса ари анйара йалаз дзачIвызлакIгьи йхъа ахъазла бзирамкIва закIгьи алйымбгIауа дгIаджвылцIхтI,
щардагIвы рсабиква амадырса апхьара йырщтира рмурадхатI.
Получайте свежие новости на электронную почту
Подписаться


Сентябрь а 30 хIсайт йгIаквшватI Йорданшта йауу Хэйр ад-Дин Абд аль-Азиза Мыхц Абаза. Ауи Хъвыжвду йатабзазуз йткъвым рылахь шцаз дазцIгIитI. Асайт аредакция ари ауыс йазцIгIауа йалагатI. Йорданшта йауу абаза чкIвын йсальмамшвъа аджьауап гIаквхIцIауата асайт апхьагIвчвагьи ражва шырхIвушла хIгвыгъитI.
Уымш бзита, хвду ззыгIбауа Хэйр ад-Дин Абд аль-Азиза Мыхц Абаза.
Асайт йгIаквхIцIаз усальамшвъа щардагIвы гIальаматра азырбауата йаъапI. УазцIгIараква рджьауап абгата йгьгIахIнапIыцIамшвастI, уахьчIвала йхIзыгIардырыз акIвпI зунашва хIхIвауа.
Аткъвымхьыз «Мхцы» Къарча-Черкес апны йбергьльыпI. Ауи збзира алу йбергьльу абаза уысагIв Мыхц Кьарим йакIвпI. Швабыж йгвасрапI, ауаса ауи адуней йхIваджьхьатI. Ауи йпхIа Мыхц Олеся тшанылзынахIырха усальамшвъа ахабар шылдыруа гIахIалхIвтI, ауаса Мыцх Азиз (ГIазиз) йхабарква гIаллырдырныс гьлылымшастI.
Ахабар шыгIдыруала, Хъвыжвду кыт апны МыхцргIа йрыуата заджвгьи дгьтахым. Ауат асквш 20-ква рагIан ари акыт абзазагIвчва йгIандыршаз агвла ХъвыжвчкIвын кыт апны йщардан, ауысагIв Мыхц Кьаримгьи ауаъа акIвын дъауаз.
Йара ауи акIвпI йхIвауа «Сара с-Хъвжвы» – хIва йахьызта книга гIацIызщтыз ХIвран Алексейгьи. Йкнига апны Хъвыжвдугьи ХъвыжвчкIвынгьи ртурыхква йауацIыхта дгIарыквчважвитI. Усальамшвъа гIальаматра ду азибатI, йуыргылыз азцIгIараква джьауап ззатуаш акыт абзазагIвчва рыхьызква гIахIайхIвтI. Ауат хIрынйата йырхIвауагьи гIахIхIырдыруаштI. Ауи тIакIв уазпшра атахъхуштI.
Хъвыжвду кыт амузей аунашвачпагIв Адзын Земфирагьи тшылзынахIырхатI. Ауи дгIахIцхърагIаныс дхIазырпI, ауаса уара уыхъаз рыцIа щарда лдырра атахъыпI. Уабаду йаба йыхьыз ачIвызйа? Йзапш сквшыйа хIхакв дантыцIх? Уара йшгIауыгIвуала, уабаду КIавкIаз дтыцIта акIвпI. Запш шту рытамамра атахъыпI – Хъвыжвду кыт дтыцIма момкIва датша зджьара дтазма? Аща, ахща аджвырагIв йымазма? Йшубауа апшта, азцIгIараква рыцIа йщардаркIвапI аджьауапква рацкIыс, ауи ахIатырла йащтагIайуа усальамшвъа хIазпшитI, ауат азцIгIараква рджьауапква рныта.
УъахIыльчва ргIаухра апны хIуцхърагIаныс хIылшушта хIгвыгъитI. Ауи гIамта атахъхуштI акIвмызтын. Асайт апхьагIвчва рцхърагIарагьи хIазпшитI. ЗакIы гьазхIвам МыхцргIа дрыуата заджвымзара заджвы ари асальамшвъа дапхьата асайт аредакция йхабар дйырдырныс.
Хвду узызбауа, Квициниа Инна
«Абаза Къраль» сайт йазалху акорреспондент.


Псыжв кыт абиблиотека гIаншищтара сквшы 90 цIитI. СынчIва ажвлара ари аюбилей дыртлапIатI. Абиблиотека атурых швабыж йбайапI, йджьащахъвапI, йгIадзынгылуа абанпараква рыхъазла магIны амапI.
ЙагIвсыз асквшышв ахъа, Совет власть анщаквгылуаз йапхъахуз асквшква рагIан, акультура ауысква рырхъйара баргвыра ду апщылан: дырра змаз аугIа гьнамхъузтI, апхьартаква гьаъамызтI, ауагIахъа бызшваквала книга гьгIацIрымщтуазтI, агIвырагIацIщтыртаква акъала дуква рпны акIвын йъанхуз. Ага ауаса йаъазтынгьи, ареспублика акытква, астаницаква рпны апхьара йазадгалаз атдзычкIвынква гIандыршун, уадыргIвана ауат библиотеката йынхауа йалагатI. Ауи апш тдзычкIвынкI асквш 1922 агIан Дарыкъвакт (ужвы Псыжв кыт) апынгьи йгIаншатI. Ауи агIаныршарагьи атшауацIнарыхрагьи апхъапхъадза йадынхалуа йалагаз Джьанымбей Джьальамыс, Бьюкова Нина, МалхIваз Абдул, Татаршвауа ХIамзат, Муратыкъва Лиза, Хоева Валентина ракIвпI. Акыт абзазагIвчва уыжвгIандзарагьи арат агIвычIвгIвыс гвапаква пхата йгIаргвалашвахитI. Ауат рыуа дзачIвызлакIгьи жвасквшапхьадзара руацIа абиблиотека анхара ргIапсара аларцIатI.
Акыт абзазагIвчва МалхIваз Абдул ажвлара уысква, ауагIахъа уысква, акъраль руысква дырзгIашыкъта, йгвы рзыцхIауата акIвапI дшырдырхуа. Ауи асквш 1949-дза апхьара тыдзхвыц апны дынхатI. Дыздынхалуаз ауыс бзи йбун, апхьара ауагIа аквйыргвышхвун, щардагIвы закIы ангIаргвнымгIвуаз, йаназцIгIушыз Абдул йпны йгIайуан, йаргьи гвыхътыла драчважвун. Ауи йтара йгылхыз ачкIвын шIа Татаршвауа ХIамзат йакIвпI. Ауи педучилища дангIалга абиблиотека апны пщысквша дынхатI, уадыргIвана Къвайдан апхьарта арыпхьагIвта дырщтитI. Йджьащахъву ауи йчважвараква йрыщцаз йкытлагIвчва ХIамзат щардала дгIаргвалашвун, ауаса йара арыпхьара бзазара уыста йгIалихтI.
Апхьара тдзычкIвын гIвыра здыруаз абзазагIвчва сквшы 30 руацIа йырзынхатI. Асквш 1951 ауи библиотеката йырчпахтI, ауаъа книга 800 раъара азыркIкIхьан. Ауи асквш йгIашIарышвта араъа дынхауа далагатI Муратыкъва Лиза. Ауи асхъан апхьарта быжькласскI дгIарылган жвибыжьсквша ахIа дгьыртамызтI. Ауыс дащцандзыкIьара йазалху адырраква ъалымамыз йгIалцIла дгIапсун. УадыргIвана, Ессентуки йтагылаз абиблиотека техникум дангIалга амщтахь, лкъаругьи лдырраквагьи абгата абиблиотека йалтатI. Акнигаква рпхьадзарагьи апхьагIвчва рпхьадзарагьи йрылахIахьан, анахьанат абзазагIвчвагьи книга йапхьаныс йдыргвышхвун.
Асквш 1962 агIан Псыжв кыт абиблиотека тыдз кIьыда тыбгIа азырчпатI: апхьара пещ аман, акнигаква рщтIацIарта азалхын, абонемент хъвшара кIьыдан. Абиблиотека ахачIвквагьи йрылахIатI, хыгIв ъачIвагIагIвчва акыт йахъазымкIва йаргвану анахьанат акытквагьи йырзынхун, йахъыхацIыху абзазара уысква йырзынархата йгIацIцIыз книга 18384 раъара аман. Абиблиотека анхагIвчва щардала амеханизаторкви арахвырхIагIвчви йрызцалун, йызлахIвуз акнигаква рзыргалун, апхынла ащхъа хIвыртаква рпны йцунта агитация нхара акIвдыршалун. Зуыс бзита йыздырыз, йазъазахаз абиблиотека аунашвачпагIв Муратыкъва Лиза йгьидадгалагIв бзийын. Ауи ахIатырла ари абиблиотека анхара арайонла зымгIва йрагъьта йырпхьадзун.
УахьчIвала абиблиотека Псыжв кыт йапхъахауа агимназия апшцIа апны йаныргIалпI. Абиблиотека йахъыцIуа асквш 90 араъа акIвпI йъадыртлапIаз. УахьчIвала ауи унашва ахъылцIитI аъачIвагIагIв ъаза Шан Эльза, ауи йлыцынхитI зуыс бзита йыздыруа КIарма ФатIима, Хъакъвыпщ Софья, Йуан Шама. Айззара йалан апхьагIвчва, гIагвалашвахра пшдза щарда згвы йту акыт абзазагIвчва. Ауат йрыуапI КIарма Назыкь, КIьыщмахва Марджьанат, Чыкъ Фаризат.
Абиблиотека йащардапI апхьагIвчва шIаквагьи. ЙайцIбадзакву Унежев Клими ГIап Артури согIата асаби книгаква рыртатI. Апхьара бзи йызбауа рпны ауи йагъьу согIата йаъайа?
Абиблиотека ангIанша йапхъахауата йынхаквуз йрыуу, уахьчIвала Псыжв кыт ахIбачва р-Совет апредседатель йгIагвалашвахраква айззара йалакваз йрыцагIвишатI. Ауи йшихIвазла, йара абиблиотека апны данынхуз акнигаква йрыпхьаныс йгIайуаз аугIа рыцIа йщардагIвын, ауат акнига ахв рыцIа йщтIырхуан.
ХIамзат Щамсадин йпа пхата дгIайгвалашвахуата длылачважватI ауи агIан йыцынхуз Муратыкъва Елизавета. Ауи лхIаль-шан пшдзан, дщаквкIын, аугIа дрызбзийын, щардагIвы лыргвышхвауа акнига апхьара бзи йыдлырбун. «Сара ахIба бзита слыдзхъагылан Лиза, араъа санакъвыцIх съанхалакIгьи слызгIайлун, щардала абиблиотека ауысква хIрылачважвун, ауи анхара шагъьхуш хIащтан», – йхIватI ауи. ХIамзат Щамсадин йпа абиблиотека анхагIвчва ймайрам рынхара апны адахIвра бзиква рзитахъта драйхIвахIвтI.
Абаза район ахъада йыхьызла абиблиотека ажва пхала тшырзыналырхатI арайон архив хъвшара аунашвачпагIв Чква Зули. Абиблиотека анхара швабыж йшмайрам, акнигаква рынкъвгара, рылархIара гIапсара ду шапщылу гвынгIвырапI. Зули абиблиотека анхагIвчва Абаза район ахъада Ныр МухIаджьыр йымачв зцIу а-ХIвахIвра швъа рнапIыцIалцIатI. АхIвахIвра ажваква йрыцикIтI Псыжв кыт ахъада йцхърагIагIв ПатI Азаматгьи.
Асасчва дрылан Муратыкъва Елизавета лпа ТхIайцIыхв Михаилгьи. Ауи йсабихъа йан длыцта абиблиотека йыгIвнайгатI. Йджьаущушта йгьаъам сквшкъомкI рымщтахь ауи агIвра ъаджвыквицIаз. Михаил Семен йпа дыздынхалыз йрыуапI анаука гIвыраква, атурых йгIаквчважвауа агIвыраква, ашвъаквала йадгалу агIвыраква. ДанчкIвын шIаз йгIашIарышвта Михаил аугIа ршIалахIвара абайара – ахабарыжвква, ажважвква, атурыхква – тшахайыргIвазатI, ауи дасайуа дгIадзынгылтI. Ауи йан лынхара дшазыъу йылайхIвун, йалкIгIата лнапIы йыцIсуаз агIвыраква. Михаил йгIагвалашвахраква рыцагIвишауата айззара йалакваз тшырзынайырхатI: «СъачIвагIа йапщылата хIкъраль ду йапшым аштаквагьи агIвыма штаквагьи рбиблиотекаква рпны сынхарныс сылшатI, ауаса уахьчIва лахIвара пшката йсзыгIацIсыз апш зынгьи счва йгьтымшастI. Араъа ссабихъагьи счкIвынхъагьи гIвназгатI, ауи ахIатырла уахьчIва сгвы йалахIауата сатагIашылхтI. Ари абиблиотека анхагIвчва зымгIва адахIвракви апхьагIвчва цIабыргкви рщардаханыс рзыстахъпI».
Абиблиотека анхагIвчва рынхара аугIа гвы анартуа мачIсачIпI. Ага руыс баргвызтынгьи, рынхара ахIагIара гьнадыркъвуам, ауралагьи апхьагIвчва йшрылымдзгIуш йащтапI. Уыжв хIзаман ауи апш уыс уырхъйаныс баргвдзапI – Интернет алшараквала аугIа абиблиотекаква йырзыбжамкIва уыс щарда алахъвдаквырщтитI. ЙалкIгIата йгIадзынгылуа абанпара – ауат хъвлагIандзакI акомпьютер йадзхъымцIуата амонитор йкIылачIваныс йхIазырпI. Ауаса кьангьаш злам закIыпI: абиблиотека апны акнига абгъьыцква рбжьи акомпьютер амонитори йгIадрыцIсуа алахIвараква зынгьи йгьапшызлушым. Араъа уаныгIвну агьагьара аъаща тшапсахитI: апхьара уаланахIвитIта йуызгIашIыхауа ахъвыцра джьащахъваква хвитта йпссгIитI, абгата удыргъаруа угIакIвдыршитI. Сквшы 90 зхъыцIуа абиблиотека уаннашылра йтаугауа апсып шдатшугьи ауи атурых мадза джьащахъва щарда шалугьи уылаухIвитI.
Джьандар Залина,
«Абаза Къраль» йазалхпI.


УызгIвымсхыз пхын мшыта ТIыкIва МухIамади сари айшва хIадзхъачIвата хIайчважвун. Ари айчважвара йара ахцIараква аман. Датшата йухIвушызтын, акыт амузей хIыгIвната абазаква ртурых аунашва гIахIрахатI – аугIахъа рбзазара шщаквгылуаз, зыщайдзаква хъарата асквшышвква йрылалуа ркультура абайара агьиква. МухIамад амузей шгIанйыршаз, апхъанчIви пкъыгIваква азикIкIуа дшалагаз, йбзазара апны ауи шуыс хъадахаз гвыхътIыла йгIасайхIвуан.
ДчкIвын айдзата ауи йща йалалтI йугIахъагьи ауат ртурыхгьи йрызйыму абзибара. УыжвгIандзарагьи йлымхIа йтггIаркIвитI рунагIва апны щардала йгIайззалуз алыгажвква рбыжьква. АхIакв дахьпшуа, шыхIв тIакIв тайпсауамцара ауат рхабар джьащахъваква дрыздзыргIвуан, йылайкIуан. Сквшщарда дынхатI ТIыкIва МухIамад арыпхьагIвта – апхъапхъа йцри кыт апхьарта апны, уадыргIвана ХIабаз алицей апны. Ауи оптикала йадгалу апкъыгIваква рагъьчIврала шIыцра 25 гIайхъвыцтI, швъала йрыбагъьатI. Йшбергьльу апшта, оптика йгIаквчважвауа ахъвы физика апны рыцIа йбаргвыпI. Апхьарта апны ауралагьи уыс щарда шйымазгьи аугIа ртурых гIальаматрата йазйымаз зынгьи йгьалымдзгIатI, апхъала абзазара шаъаз дашIамсуата тшахайыргIвазун, акыт ашIыпIаква гIамидумцара йщапIы ъанамдзаз тыпкIгьи гьгIанымхатI.
Амузей ахъа шгIаджвыквицIаз араса акIвпI: йынбжьагIв йпны зны дтшкIаралын абора апхъанчIви гвадзпкъагакI шыгIвназ йбатI. Щамхъаша ду дгылума ухIвауата дахIвумцара йынбжьагIв йан ауи аъамапсыма гIалыквихтI. Квача Цу ауи асхъан сквшы 80 дырзынадзахьан, агвадзпкъага чвахъабагата рунагIва йыгIвнищтара абанпара щарда штшырпсахыз гIайалхIвуан. Швабыж йазсакъуа йынкъвыргун.
Атыдз лыгъвраква рпны акъвыбгIанква гIайауан, анышвкъвара кIапсартаква рпынгьи апхъанчIви ъамапсымаква данырхъанагуз гьмачIмызтI. КвашуакI ахъыспхьадза акыт ашIыпIаква рпны МухIамад цIыкв мачва щарда йыла йгIацIашвун. Йхъвашата йгIайнапIыцIашваргьи дрызсакъуа йцIлайыркIыхуан. Ауыс магIны шаму гвы азтыз акыт абзазагIвчва рапхъанчIви пкъыгIваква кIадымрышвхуата дара-дара МухIамад йызгIаргуа йалагатI. Ажва ахъазла, ХIапачва ХIамзат сквшы 50 зхъыцIуаз айшвачкIвын йызгIайгтI, Къыкъ Мурадин йабаду дансабийыз дызлатагIвызуаз анапIлачпара тларыджаквала дйыргвыргъьатI, напIыла йхъындырхIвуаз алу Къадыжв Уасман йызгIайгтI, пшдзата йтыдзахгIата апхъала йынкъвыргуз аъахвтан апш Тобыль Бабыщ йгIайылтатI. Ауасамцара амузей апкъыгIваква йрылахIауа йалагатI: ачIвгIва йгIалху амхIачIваквала, амшI тамщакьквала…
ЗымгIва шалу ТIыкIва МухIамад йапшым пкъыгIвата, ъамапсымата 400 райхIа азикIкIытI. Апхъапхъа ауат рпны йщтIан, щарда мцIуата апхьарта апны пещ кIьыда йзалырхтI. МухIамад йагIвсызгIваца гьакIвым дыззхъвыцуа, апхъахьылагьи дпшитI. Экспонатипхьадза сурат ахъихитIта альбом йбжьайцIитI, ауат рунашва хIыбызшвалагьи урышв бызшвалагьи йаницIитI.
Амузей йыгIвну зымгIва адукIылхырквын цIабыргыта нцIракI йапсапI. КъвыбгIанкI уапшрыквын абаза пхIвыс ауи лыжвгIвахъа йыквта дзы шалагIалгуаз уыла йгIацIалитI, луыртлагьи дпшдзата, апша мачIкI йынкъвнагауа лъахвтан пшдзагьи лынгIауата, лунагIва дангIайхра апхъанчIви гIвыга дтагылата дшхъынхIвуанадзара угвы йгIанагитI.
Абарат зымгIва гIвычIвгIвыс напIыла йчпапI, ауи джьауымщушта йгьаъам. Арат рапш пкъыгIва пшдза ззычпуз аугIа дырра цIолагьи ъазара дугьи рымата ркультура шбайаз кьангьаш гьалам.
МухIамади сари апахь хIангIаджвылцIх фыгIвпшдзала йырчвыз ахIауа гIахIшIастI.
– ЙбахIума ахIауа йгIанагуа ахъгIара? – хIва дгIасцIгIитI ауи.
СквшкъомкI руацIа ащхаква шынкъвигауа, цха шцIирычIвауа ймыргIващауата ахIауа йгIанагуаз ахъгIара зынла гвы айтатI. Ауаса йара йгIайхъыцIуа ахIауагьи гIвычIвгIвысагIарала, аугIагьи йцри псадгьылгьи йрызйыму абзибарала йшырчву акIвын сара сыззхъвыцуаз. Ауи ахIауа йгIайыдзхъагылуа дзачIв гIвычIвгIвысызлакIгьи дгIащтIнахитI, йыланархIитI, йшпакIву ухIварыквын абзазара апны щта пшдзакI тынхата йгIанижьра йахъазымкIва йгIадзынгылуа абанпараква ртурых йызлапщылу ахацгьи йыргъвгъвитI. Ауи ахац шцуш знапIылахуш дара ауат йгIадзынгылуа ашIаква ракIвпI. Абараса апхъанчIви айшва адзхъа йакIвшауа айчважвара щта пшдза ачпауата акIвпI угвы йшгIатахауа.
ТIыкIва МухIамад йгIазикIкIыз апкъыгIваква:
Ешерова Муъминат
«Абаза Къраль» сайт йазалхпI


Шервашидзе-Чачба Александр Константин йпа – йапхъахауа апсуа суратчпагIв – асуратыгIвра арыпхьара дагIаныршагIвыта дырпхьадзитI. Апсуа ахIчва ртынха Чачба Александр асквш 1867 агIан Феодосия апны дйытI. Йшцазла, асквш 1866 агIан Апсны апны ауагIа тшгIащтIырхта акъральыгIва йанырпшIагыл ауи йаба дтырган ауаъа даъан. АсуратыгIвра зпхыцIаз ачкIвын, ага аршIыйара йгвы азыщтIазтынгьи, дайдзаркIвата ар къвырльыкъвхара даздрахIазыруан. ГIамтакI ауацIа ачкIвын Нижегородск апны акадетква ркорпус далата дырбжьун, дадрыпхьун. Йаба йагIамкIва адуней анихIваджь йцбахауа акласс дгIацIырдан Киев йбзазуз йан лпны дырщтихтI.
Асквш 1889 агIан Чачба Александр Киев апны аквтанай апхьарта дгIалгатI. Сквшы 24 дыртата йгвтара гIайыдахIвтI – суратгIврала, суратчпарала Москва йтагылаз аучилища дыцIалтI. Ахча ауысла ага дгIапсарыгьи дамайчуата агIарбартаква дрылалуан. ЙарыпхьагIвчва аршIыйара дшазычпаз гвы артын Париж апынгьи апхьара дцаныс йайбжьатI.
Париж апны Чачба зыхьыз бергьльыз арыпхьагIв Фернан Кормон йпны йъазара йалайырхIун, тшибжьун. Ажвлара данрылал Санкт-Петербург йауаз литератор щардагIв драбадыртI: Серов В., Бенуа А., Волошин М.А., датшагьи. Бенуа А.Н. йгIагвалашвахра гIвыра араса аницIатI: «Бальмонт йымщтахь рыцIа аргваныта йхIыщтаныкъвуз хIынбжьагIв бзи, швабыж йгIвычIвгIвыс гвапаз агьназ Шервашидзе Александр Константин йпа йакIвын. Ауи йтгIачва КIавкIаз апны апхъанчIви ахIчва, агIмыстачва йрыуан. Ага ауаса йаъазтынгьи, Александр йхъа ймырдыуата, дщаквкIыта дбзазун.
ЙгIважвахауа асквшышв агIаталымта Александр Константин йпа Санкт-Петербург дтабзазун. Асквш 1906 агIан Петербург йтагылаз аимператор йтеатр апны дизайнерта дынхарныс ддрайгватI. Ауи агIан Александр Константин йпа «Фауст» йгIвбахауа ахъвы суратла йанйыргIалныс йхъвдаквырцIатI. Асквш 1917 май мыз йгIашIарышвта Петроград акъральыгIва театрква дрконструктор хъадата ддыргылтI.
Асквш 1918 агIан Чачба йцриштала дгIацапахырныс йылшатI. СогIвым апны ауи театр труппа, драма ршIыйара ауысла апхьарта, чкIвынргIа рыхъазла ршIыйара студия гIанйыршатI. Чачба Александр йыршIыйара нхара тшанахауыргIвазара, агазет йа ажурнал гIвыраква уанрыпхьара ауи йгIважвахауа асквшышв ауацIа акультура апны ртшхъвара ду зквнагауа дышгIвычIвгIвысу уылаухIвитI.
СквшкъомкI руацIа апсуа суратгIвгIвы агIвымакъральква рпны дбзазун, дынхун, йцришта дгIацапах йызламуаш швхIаусыгIваквакI аъан. Асквш 1968 агIан сквшышвкI йныбыжьта Александр Константин йпа Монте-Карло апны адуней йхIваджьтI, Ницца апны йаныргIалу аурышв нышвынтара йадгьылхъвхатI. Йцришта ачIвыла дазынадзарныс шитахъу йцIыхъвахуз йахIваран, ауи ахIвара гьдмырхъйатI. Ужвы Апсны акъалаква раурамква Чачба Александр йыхьыз рхъарцIатI, ауи йчвахъабагата Апсны а-Банк рызна ахча гIацIнащттI. Асквш 1986 агIан СогIвым апны Александр Константин йпа йхьыз зхьзу ршIыйара апхьарта гIахъыртIытI. Асквш 1985 май мыз къральыгIва уыста йырчпан асуратчпагIв йнышвынтара СогIвымла йгIатдрыпахтI.
Квициниа Асида,
«Абаза Къраль» сайт йазалхпI


Адуней колледж "Полиглот" Россия апны зынхара зымгIва йрагъьу апхьартаква йрыларпхьадзатI, ауи адиректор Дагвжвей Марджьанат ГIайса йпхIа "Асквш адиректор" чIахIныгIва знак гIалквнадыргатI. Абари ауыс "Россия апны зынхара рыцIа йагъьу апхьарта 100" – хIва йзхьзу анкъвакъвра йаланакIуата йакIвшатI. АпхъагылагIвчва амедаль "Европа анадзара" йгьи анкъвакъвра алауреатра адиплом рнапIыцIарцIатI.
Анкъвакъвра асквш 2006 йгIашIарышвта йакIвдыршитI. ХачIвыта йархъйауагьи гвынгIвырапI: апычIв йгьи аквтанай ъачIвагIагIацIгарта апхьартаква рыуа зынхара анадзарата рыцIа йхIагIу гIарыбергьыльра. Анкъвакъвра йадгалагIвпI Россия ассузква рдиректорква р-Совет йгьи а-КъральыгIва Думи а-Федерация а-Совети йазалху ркомитетква йацгIандыршаз ажвлара совет, датшагьи. СынчIва аэксперт жюри руыс баргвын: апхъагылагIвчва щаквдыргылра ахъазла анкъвакъвра йгIалалыз апхьарта 3000 раъара дырхъвыхра атахъхатI.
МагIны ду зму абари апш гIаншара хIара хIгватра азынархата Марджьанат ГIайса йпхIа хIлынйатI. Ауи йбергьльу ари анкъвакъвра апны йъапхъагылагIвхаз швабыж дшайгвыргъьауа лхIватI, адахIвра йапщылата аколледж йынхауа агвып рджьауапкIрагьи шалахIаз, рынхара апны амаль шIыцква йырзыпшгIара шатахъу гIалылкIгIатI.
– Россия апны апычIв йгьи аквтанай ъачIвагIагIацIгара арыпхьара ауысла сквшигIадзапхьадза йакIвшалауа аконференция амшква рагIан акIвпI апхъагылагIвчва рсогIаква анрыртуаз. Аконференция анхара йалан а-КъральыгIва Думи а-Федерация а-Совети йазалху ркомитетква ргIащтийыгIвчва, арыпхьарали наукали Россия аминистерства ахъвшараква рунашвачпагIвчва, – лхIвитI Марджьанат ГIайса йпхIа. – Анйара апны арыпхьарала астандарт шIыцква абзазара йзлаларыжьуаш амальквагьи йрылачважватI, арыпхьара агъьчIвра, уыжвгIанчIви амаль шIыцква гIарысабапра шатахъу гIалыркIгIатI. ХIаргьи бзира щарда тшрыхахIыргIвазатI, анахьанат аъачIвагIагIацIгарта апхьартаква рунашвачпагIвчва хIрынйатI, амаль шIыцта йгIадрысабапуа рунашва гIахIрахатI, зымгIва хIацыта Санкт-Петербург апхьарта дуква рпны хIаъан. ЙхIаракIу ауат апхьартаква ргIатгараква анубара къару шIыц гIауылалитI, амаль шIыцквала рахIагьи бзита уынхарныс гIаутахъхитI.
Къарча-Черкес апны дахIврала йынхауа, зынхара хвы аквырцIауа апхьарта шIыц ззыгIаныршаз Дагвжвей Марджьанат зынгьи дшамайчуа бергьльыпI. Апсахраква ангIаншуз асквшква рагIан ауи лынхарта йацлырцауата (лъачIвагIала длингвистпI) здырраква йалазырхIаныс зтахъу чкIвынргIа кIьыдата дрыдынхалуа далагатI. АпхьагIвчва рпхьадзара рыцIа-рыцIа йалахIун, йзыгIвнапхьуш апещква рыцIа йтыбгIата йгIаура атахъхатI. Ларгьи лхъазы дрыдынхалныс лкъару гьрыквымхъахуазтI, йлыцынхуз арыпхьагIвчвагьи гIалцлырхърагIауа далагатI. Ауи асхъан аколледж агIаныршара ауыс дазхъвыцтI. Анчва-абачва рахIварала асквш 2002 агIан арыпхьара квта гIанлыршатI, гIвысквша анахъыцI агIвымакъральква йырпщылата йынхауа аколледж "Полиглот" гIанлыршатI. "АгIвымакъральква йырпщылапI" анхIхIвара ауат гьажва мцырам: аколледж ангIанша йащтагIайуаз асквшква руацIа ауаъа йаргвану агIвымакъральква йрыуу астудентква апхьун, Англия, Скандинавия къральква йрыуу апхьартаква, арыпхьара квтаква йрабадыртI. Къарча-Черкес апны уахьчIвала астудентква агIвымакъральква рпны рдырраква йрыладырхIаныс амаль рзыгIанзыршауа "Полиглот" йшахъазу гIалкIгIара атахъыпI.
– Астудентква йрылшитI йддырдыруа абызшваква йаъарылачважвауа акъральква рбзазагIвчва йрынйаныс, ръазара йаладырхIаныс. Ауи хIара хIыхъаз магIны ду амапI, – лхIвитI Дагвжвей Марджьанат. – Ауыс ари ахъата астудентква аргвышхвитI: ауат датша дуней, датша бзазаща тшахадыргIвазитI. Рдунейпшыща тшапсахитI, бзирата йырбауа йашIпшуа йалагитI. Щарда мцIуата аколледж йызпхьауа аъачIвагIаква йрылахIатI: "Банковское дело", "Право и организация социального обеспечения" (юрист квалификация апщылата), "Программное обеспечение", "Менеджмент" – арат аъачIвагIаква шIыцта йгIацIыргитI. Аколледж йгIацIыргауа аъачIвагIаква зымгIва йрыцта агIвыма бызшваква цIолата йддырдыритI.
Дагвжвей Марджьанат афилология наукаква дыркандидатпI, ачIахIныгIва хьызква "Россия Федерацияла гIатгара зму арыпхьагIв", "Арыпхьара анхагIв бзидздза", "Къарча-Черкес республика аугIа рарыпхьагIв" гIалквнадыргатI, ауаса зымгIва рацкIыс хвы ззылбауа аколледж йгIалгакваз чкIвынргIа ъалагаз анхартаква рунашвачпагIвчва йгIарщтиуа аразыра сальамшвъаква ракIвпI. Ауи аъара дамайчуата дшзынхауа, ауи апш къару ду ъахьъалызгIайуа хIазымцIгIауата йгьхIзымчхIатI.
– Ссабищтара апхъагылара сымата сгIадзынгылуан, – лхIвитI Марджьанат ГIайса йпхIа лымадзаква гIахъылтIуа. – Апхьарта апны апионер организация унашва ахъсцIун, рыцIа сантшытха акомсомол организация саунашвачпагIвхатI. Гвалымста сгIанызымжьуа закI сылапI. УахьчIвала сара сыхъазла рыцIа йхъаду съачIвагIа йазсыму абзибара, сара снапIы йгIаннаршаз ауыс ракIвпI. СгIапсара ахайыр анызбауа саргвыргъьитI, къару шIыцта сызгIанарыцIситI.
ХIайчважвара апны Марджьанат апхъахьыла дыздынхалуаш ауысквагьи гIалрахатI. Лынхара пещ ашв зны тшгIанатIитI, зны тшанаркIыхитI: йлызгIайуа щардагIвыпI, рыуа дзачIвызлакIгьи йыхъаз ауи замангьи гIалауитI, йгвлахIару ллакта лашаралагьи йгвы лырбзийитI, уадыргIвана йыззгIайыз ауыс лгвы аквкIта даздзыргIвитI. Ауи ахъаз дгьунашвачпагIвым, сквшы 20 рапхъала йгIанлыршаз абари ауыс агIвычIвгIвыс йгвы шынхауа апшта дынхауамца псы ахъалцIитI. Анхарта дангIайхра лунагIва апынгьи бзи йылбауа лгIарикви ауат рхвыцкви лызпшитI, драйгвыгIвитI. Ауи йлапшу агIвычIвгIвысква санрынйара уахъыкIи мышкIи пхьадзарата йгIарыцIанакIуа сахIат 24 рахIа шнамдзауа спсы йгьхъанацIахуам… Дагвжвей Марджьанат лшвапхала йгIалырбитI агIвычIвгIвыс ауат асахIатква злайырчвуа ауыс шакIву йхъаду. Бзи йубауа ауыс уанадынхалуа угIапсара ахайыргьи шубахуаш кьангьаш гьалам.
Квициниа Инна
"Абаза Къраль" сайт йазалхпI.


МартI а 4 атшын «Алашара» адкIылара аунашвачпагIвчва агIвымакъральква руысла Россия а-Министр йынйара йалазларныс йдрайгватI. Анйара агIвымакъральква йырпщылата МИД йрыцынхауа ажвлара организацияква ргIащтийыгIвчва алан.
ЙгIачважвара апны Лавров С.В. араса йхIватI: «ХIара хIацынхара амагIны шдуу ауралагьи йхIхIвитI, ауи рыцIа-рыцIа штшауацIнахуаш амальква нахIахвитI. УахьчIва хIбзазара аъащагьи ауи апш ащтаныкъвара хIаквгIазшIнатитI. ХIацынхара арыбагъьара йазынархапI асквш 2012 май а 7 агIан а-Президент Путин В.В. мачвы зцIайцIаз ащаквыргылрагьи. Ащаквыргылра йшгIанахIвауала, агIвымакъральква руысла ажвлара рыцынхара, ауат ауи аполитика нархара зму айззараква, афорумква, айчважвараква йрылалныс йыргвышхвара магIны амапI. А-Президент йщаквыргылра абзазара йалагIыжьныс хIмурадта агIвымакъральква йырзынарху аполитика ауысла Россия Федерация а-Концепция лыхIхтI. Ари ашвъа апынгьи йгIарбапI агIвымакъральква йырзынарху аполитика апны ажвлара организацияква рыцынхарала ахачIвква. ХIанйара йгIаннаршаз амаль гIасрысабапуата сшырзыразу схIваныс стахъыпI хIызлачважвауа а-Концепция апроект адынхалра йацхърагIаз апхьахьаква, ажвлара организацияква, аэкспертква.
Адуней акъральква йгIарбжьашвауа аквыргъвгъвараква йрылахIитI, разазаъащаква руысла йгIаншауа апсахраква атурых апны зыщтаква гIанхауа цIыхъватшара ду рпщылапI. Ауат азазаъащаква апхъахьыла йшщаквгылуашла гвынгIвыра гьаъам, кьангьаш гIауылазцIауа щардапI. Ауи ахIатырла агIвымакъраль уысква йрылу ажвлара организацияква рхъвыцща магIны амата йхIпхьадзитI. Ауи гIальаматра ду азыгIбитI. Ужвы адуней акъральква разазаъащаква рпны Россия Федерация агыларта аквыргъвгъвараква йрылнардзгIитI. Ари ахъгалра хIара-хIара хIхъа йгьаквхIцIум, айчважвараква рпны хIзынйауа агIвымакъраль гIащтийыгIвчва ракIвпI йызхIвауа, йалкIгIата «агIарып гIапны» агIаншараква рымщтахь».
ЙцIыхъвахауа асквшква руацIа «Алашара» адкIылара Йорданшта йауу а-Черкес гвчIагIв жвлара, Йордан хашимит паштахIыгIва апны Россотрудничества аунашвачпарта, Трыквшта йауу а-Дуней абаза-апсыуа жвлара, датшагьи къральквакI рпны йаныргIалу адуней жвлараква йрыцынхауата гIвымакъраль нархара зму уыс щарда дырхъйитI.
Йхъатала Лавров С.В. данйынйа «Алашара» адкIылара апрезидент Егьзакь Муса йшгIаликIгIазла, рынхара анархара хъадаква йрыуапI агIвымакъральква йырту хIхаквлагIвчва йырпщылу ауысква рахъвдаквыщтра, ауаса агIвымакъральква рпны «Алашара» рынхара шадыргалуа Россия акъральыгIва гIальаматраква йрызгылата акIвпI.
Асквш 2013 мартI а 11 атшын «Алашара» апрезидент Егьзакь Муса ХIабальа йыхьызла агIвымакъральква руысла Россия Федерация а-Министерства йгIарщтийыз аразыра сальамшвъа араса йаныпI: «Швабыж хIразыта йгIалхIкIгIитI МИД йгьи швара швыжвлара гвынгIвыра рызбжьата йшацынхауа, ари ацынхара агIвымакъраль уысква рпны Россия агIальаматраква ртшауацIыхра йшацхърагIауа».